پاکستان: کوژرانی ڕێبه‌ری تالیبانی پاکستان له‌وانه‌یه گفتوگۆکانی ئاشتی ده‌مه‌ترسی باوێت\nتالیبانی پاکستان پشتراستی کوژرانی ڕێبه‌ره‌که‌ی\nحه‌کیمو ڵڵا مه‌حسودی به هۆی هێرشی فڕۆکه‌ی بێ فڕۆکه‌وانی ئه‌مه‌ریکا کردۆته‌وه، ئه‌مه‌ش ڕۆژێک پاش کوژرانی دێت له کاتێک ئه‌نجومه‌نی به‌ڕێوه‌به‌رایه‌تی کۆبونه‌وه‌ی بۆ ده‌ست پێکردنی پڕۆسه‌ی هه‌ڵبژاردنی جێگرێک له شوێنی ئه‌و ده‌ستپێکرد.\nله هه‌مانده‌م، کاربه‌ده‌ستانی پاکستان ده‌ڵێن کوژرانی ڕێبه‌ری تالیبانی پاکستان حه‌کیمو ڵڵا مه‌حسود به هۆی هێرشی فڕۆکه‌ی بێ فڕۆکه‌وانی ئه‌مه‌ریکا له‌وانه‌یه گفتوگۆکانی ئاشتی که بڕیاره له‌گه‌ڵ ئه‌و کۆمه‌ڵه‌یه بکرێت ده‌مه‌ترسی باوێت.\nکاربه‌ده‌ستانی پاکستان و ئه‌مه‌ریکا پشتڕاستیان کردۆته‌وه که مه‌حسود هه‌ینی کوژرا کاتێک چوار موشيکی CIA وه ماڵه‌که‌ی له وه‌زیرستانی باکور که‌وت.\nئه‌مڕۆ شه‌ممه‌ش، فڕۆکه‌ی بێ فڕۆکه‌وان به‌سه‌ر ئه‌و ناوچه‌یه‌دا ده‌سوڕانه‌وه که مه‌حسودی لێ ناشترا.\nڕاپۆرتی جۆراو جۆر بڵاوکراونه‌ته‌وه له‌سه‌ر ئه‌وه‌ی ئایا تالیبان ڕێبه‌رێکی نوێی هه‌ڵبژاردووه یان نا. هێندێک ده‌ڵێن که‌سی دووهه‌م، خان سه‌عید سه‌جنا، له کاتی کۆبوونه‌وه‌ی شه‌ممه هه‌ڵبژێردرابو. هێندێکی تر له زاری وته‌بێژی تالیبان ده‌ڵێن هێشتا که‌س دیارنه‌کراوه به‌ڵام له ماوه‌ی چه‌ند ڕۆژانی داهاتو ڕێبه‌رێکی نوێ دیار ده‌کرێت.\nمه‌حسود ته‌مه‌ن 34 ساڵان له 2009 ڕێبه‌رایه‌تی ئه‌و کۆمه‌ڵه‌ی گرته ئه‌ستۆ پاش ئه‌وه‌ی ڕێبه‌ری پێشووتریشی له‌ئاکام هێرشی فڕۆکه‌ی بێ فڕۆکه‌وان کوژرابو.\nئه‌مه‌ریکا 5 ملیۆن دۆلار خه‌ڵاتی بۆ سه‌ری مه‌حسود دیارکردبوو. ئه‌و به‌وه تاوانبار کرابو که ده‌ستی ده هێرشی کوشنده‌ی خۆکوژی بۆ سه‌ر باله‌خانه‌یه‌کی CIAله ئه‌فغانستان و هێرش بۆمبی سه‌رنه‌که‌وتو له گۆڕه‌پانی' تایمز' نیویۆرک له ساڵی 2010داهه‌بو.


یادی کەڵە مرۆیەکی شاعیر و ئەدیب و ڕەخنەگر و مامۆستا و... فەرەیدون عەلی ئەمین.\nدەقی ئەو قەسیدەی مامۆستا شێرکۆ بێکەسی ڕەوانشاد بۆ مامۆستا فەرەیدونی وتووە.\nلە چلەی قەڵەمێکی کەڵدا.\nمن خۆم نایڵێم (گۆیژە) ئەڵێ:\nئەمە چلەی کۆچی بازێکی پەڕوباڵ سپی بەرزەفڕی بە چریکەی\nنێو مێژووی ھەتاو و سێبەرمە.\nمن خۆم نایڵێم (ئەزمەڕ) ئەڵێ:\nئەمە چلەی سەفەری گەواڵە ھەورێکی عاشقی بەندەن و دەوەن و\nڕەوەزی سەر منە.\nعاشقێ، سەودا سەرێ، شەیدایەک\nکە ھەر لەچاوکردنەوەی وشەیەوە\nلە فامکردنەوەی قەڵەمی ھزر و ھۆشیەوە\nئاوێزانی گەردنی بەرزی زمانە شیرینەکەی کوردی و\nباڵای خۆرەتاوی ئەم کوردستانە چاوسەوزە شۆخ و شەنگەبووە.\nمن خۆم نایلێم گردی مامەیارە ئەڵێ:\nئەم سوارەمان سوارێکی قژ رەشی مل کەڵی ئاوەزەنگی تەقێنی\nبەرکاوی ھۆرەی کورشایەتی بووە.\nئەستێرە نەوەیەکی بە جریوەی دارەکەی (ئەلیاسە قوجە) یە،\nئەو باپیرە گەورەیەی کە لە قەڵاچوالانی دوانزە سوارە و ھەواری\nجوامێرانەوە، لەگەڵ یەکەم کاروانی بەڕێکەوتوودا ھات و\nئەویش بەردێکی بناغەی ئەم شاری داستانەی دانا\nتانجەرۆی خۆشەویستی نالیی\nتانجەرۆی فرمێسکی درێژی ئەم مەڵبەندە سەرومل قرمزییە\nئەڵێت و من ناڵێم: ئەمە چلەی ئەو کوڕە زرنگ و\nمەردەیە کە لە لانکەی شیعرە ئازاکانی کاکە فایەقیا،\nفایەق بێکەسی ئامۆزا و مامۆستادا چاوی بەھرەی پشکووت و بۆ یەکەم جار\nلە ئاگردانی ھۆنراوە بە کلپەکەی (ئەی وەتەن) ی ئەوەوە\nئاگری کوردایەتی بەربووە گیانی و ڕایچلەکان و ھەژاندی و دواتر کردی\nبە چراخانی نێو شەوی تاریک و نووتەک و چاو چاو نەبینی ئەم\nڕێوبانە بە ژەنگ و ژار و تەمتوومان و تووناوتوونەی کوردستان\nسووتانی و کردی بە مۆمی کافوریی سەرگاشە بەردەکانی\nسیوەیل و بە گوڵ ئەستێرەی کاکۆلی دار و درەختی ئالان و\nبە شاھۆیەکی ئاسمانی ئەرخەوانیی ماوەت.\nمن خۆم نایگێڕمەوە ـ پیرەمەگرون ـ ی مووقەدەس ئەیگێرێتەوە و\nئەلێت : ئەم کوڕە قژڕەشە ڕۆح سووکە خوێن گەرمە دەم و پل\nشیرینەم، ئەم دار قەزوانە ڕەنگ پیرۆزەییەی دەروونم، ئەم\nڕنووە بەفرەی سەرشان و ملم، ھەر لە منداڵییەوە، قسەی\nدانار داناری لە گوڵ ھەناری بەژن سووری گوێ جۆگەی دامێنی من ئەچوو.\nباڵای زیرەکیی ئەم جگەرگۆشە ئازیزەم لە باڵای تەمەن و لەشی ھەڵکشاوتر بوو.\nئەو وەختەی پێی نایە گوڵجاڕی ھەرزەکارییەوە\nئەتوت: گوڵ خەندەرانێکی بەدەم باوەی لێو بە خەندەی، زیویینی\nبن بنارمە، ئەتوت: گوڵەبەڕۆژەیەکی دڵداری خۆرە.ئەتوت:\nجوانوویەکی چوارپەل سپیی بزۆزی پێدەشتی نێو گیان و ڕۆحی\nساڵانە لەگەڵ یەکەمین تڵەتڵی بڵێسەکەی نەورۆز و\nسەرھەڵدانی یەکەم چڵە نێرگز و سوورھەڵگەڕانی گوڵاڵەدا\nئەمیش بیری گەشتتر و کوانووی سنگی بە تیف و تاوتر و مێرگی\nتەمەنی بۆن خۆشتر ئەبوو.\nکاتێکیش بووە مامۆستا و لەبەر تەختەی ڕەشدا ڕادەوەستا و\nکڵۆ تەباشیر بەدەستی چەپەوە و بە نێوان ڕیزە کورسییەکانی پۆلدا\nکەوتە ھاتوچۆ ئەمبینی:\nچاوەکانی دوو ئەستێرکی زیرەکی و وشیاریی بوون و وەک شەپۆلی\nبەرھەتاو شەوقیان ئەدایەوە.\n" پیرەمەگرون درێژە بە قسەکانی خۆی ئەدا و ئەڵێ"\nئەم ھەر مامۆستای وانە ئاساییەکانی نێو قوتابخانە نەبوو.\nبەڵکو مامۆستای ئەو وانە نھێنییانەش بوو کە لە نەوەکانی\nکورد قەدەغەکرابوون، ئەم دەمامکە ساختەکانی دائەماڵی و\nڕووی ڕاستەقینەی من و شاھۆ و ئارارات و گۆمی وان و\nباخەکانی قامیشلی ئەخستەوە پێش چاوانی کوڕوکاڵانی.\nلەیەک کاتدا بە خۆشەویستیی مەھاباد و کەرکووک و دیاربەکر گوڵبارانی ئەکردن.\nمن بۆ خۆم نایڵێم و ئەستێرەی سیوەیل ئەیگێڕێتەوە و ئەڵێ:\nئەو کاتەی نووکی قەڵەمیشی لە ڕووناکیی بیرو ھۆشدا\nکەوتە چینە و وشەکانیشی کەوتنە قاسپەقاسپ، ئەم\nکەوێکی دەنگ خۆشی لا پاڵی لاپەڕەکانی رۆژنامەی\n( ژین) بوو. لەو سەردەمەدا، وتارە نەوازە و دڵگیرەکانی\nمامۆستا (ف)، خوێنەران وەک ڕەشە ڕیحانەی\nھەڵچوو بۆنیان ئەکرد و وەک نانی گەرم چاوەڕوانیان ئەکرد و\nوەک بەھاری (کانی با) و (تووی مەلیک) بە پیرییەوە ئەچوون.\nمن خۆم نایڵێم و گڵەزەردەی بە عەشقی مانگ زەرد ھەڵگەڕاو\nئەو ئەڵێت: کە نەخشەی عێراقی ساختەی\nدزێوی کوردستان قوتدەر، سنووری دەستکردی شمشێر ئاسا،\nلای زۆربەی خوێنەرانی ئەو سەردەمە بووبوون بە بیردۆز و\nحەقیقەتێکی جێگیر و ئایەت و دەست بۆ بردنیان کفرێکی کورد\nکوژانەبوو، لە ڕۆژگارێکدا کە بیری کوردستانی وەک یەک\nمەسەلەی ئایدۆلۆژی، نەک چەند مەسەلەیەک، دڵدارانی کەم و\nبە پەنجەی دەست ئەژمێردران، فەرەیدون عەلی ئەمین، لە نێو دەستەی\nڕوناکبیرانی ئەو دەمەدا لاوێکی مەشخەڵ بەدەستیان بوو، ڕابەرێکی\nچاوقایمی بیری کوردستانیی و سەرەمێرێکی کەڵی شۆڕشگێڕ و\nزریانێکی ھەڵکردووی ددەربەندی بیروباوەڕی کوردایەتی بوو،\nمن خۆم نایڵێم و دوندی (کەتوو) ئەڵێ: کاتێکیش بۆ یەکەمین\nجار لە مێژووی تازەماندا، مرۆڤی پێشمەرگەی کورد، لە دەربەندی\nبازیان و ھەناوی بەردە قارەمانەوە سەری ھێنایەوە دەرێ و\nھەڵسایەوە سەر پێ و دیواری بێدەنگیی ڕوخاندەوە و زەمینی لە ژێر\nپێی داگیرکەراندا تەقاندەوە، ئا لەو دەمەدا، بوون بە پێشمەرگە\nلە نێو ڕوناکبیراندا لە ئەڵماس دەگمەن تر بوو. ھێشتا سەرەتای\nچنگ نانە چنگی شۆڕش و ژێردەستیی بوو، کە فەرەیدون عەلی ئەمین\nگفتار و کرداری جووتکرد و بوو بە ھەڵۆی کێوان و دڕیدا بە شەوەزەنگ و\nبوو بە کازێوەی مزگێنیی ئازادیی و ژیان!\nمن خۆم نایڵێم و شەھیدێکی سەیوان ئەڵێت:\nخوێندکارێکی پۆلی بەردەستی( مامۆستا فەرەیدون عەلی ئەمین) بووم\nئەو لە گۆمی پیرۆزی کوردایەتی ھەڵکێشام و یەکەمین وانەی\nعەشقی سەربەستی و سەربەخۆیی پێوتم وـ ئینجا بە بست بەبستی\nنەخشەی ئەم کوردستانە ئازیزەدا گەڕان و چیرۆکی ڕەگ و ڕیشەی\nخۆمی لە میدیاوە بۆگێڕامەوە تا ئەگاتە سەر چریکە و هەڵمەتەکانی\nئاوباریک و دەرسیم و سەقز و تا پەتەکەی ملی قازی و ھەر\nئەویش مەڵاشووی بە شیعری حاجی و بێکەس و گۆران ھەڵدامەوە و\nدەرگای مێشکمی لەسەر ھەتاوی ئازادیی کردەوە، ئەوسا ئیتر\nمنیش ئەو چراوگەی دەستی ئەوم وەرگرت و کەوتمەرێ، کاتێکیش\nلە بەرەبەیانێکی تەماویدا لە بەندیخانەی موسڵ چوومە\nبەر پەتی سێدارە... لەبەردەم مردنیشدا، ھەر ئەو سروودەم\nوتەوە کە بۆ یەکەمجار مامۆستام فەرەیدون عەلی ئەمین فێری\nمن خۆم ناڵێم و منداڵانی زەرد و سووری وڵاتەکەم ئەڵێن:\nشیعر و نووسینەکانی بابە فەرەیدون بۆ ئێمە لە نوقڵی ترش و شیرین\nخۆشتر و لە ھەنگوین و گەزۆ شیرین تر و لە فڕفڕۆکەی\nڕەنگاوڕەنگ جوانتر و لە بووکە شووشە چاو شینەکانمان ئێسک\nسووکتر بوون، ئەو قسەخۆش و بەتام و ئاودار و ئەو حیکایەتە\nباڵ نەخشینانەی ئەو بۆی ئەکردین، دڵی بچووکی ئێمەی.\nوەک پۆلە کۆتر لەئاسماندا ھەڵئەفڕاند. ئەیخستینە سەر شاباڵی\nپێکەنین، لەگەڵماندا ئەدوا و ئەدوا و وەڕس نەئەبوو.\nوەک ڤۆن پەپوولە لە گوڵ، مانگەشەو لە گۆم، درەخت\nلە کلووی بەفر، گژوگیا لە پرژە پرژی تاڤگە وەڕس نابن،\nئەویش ئاوا لە ئێمە بێواز و بێتاقەت نەئەبوو. ئەو دەروونی\nئێمەی لە باوک و دایکمان باشتر ئەناسی. ئێمە پاڵەوانی دوارۆژەکەی ئەوین.\nئەی مامۆستا و ھاوڕێم!\nدوو ئاوانی ڕوونی گیانی ھەردووکمانی لە دەمێکەوە تێکەڵ\nبەیەکتربوون، لەسەرچاوەی خزمایەتییەوە بۆ ڕووباری\nفیکر و ساماڵی ڕوانینی چوونیەکمان. بۆ یەکەمجار تۆ بووی\nلە سێ دەرییەکەی ماڵە گەورەی بابە حاجیماندا، قسەت\nبۆ کردم و شیعرەکانی باوکمت دایەوە بە گوێمدا و دواتریش\nلە شانەی خەباتی نەھێنیدا یەکمانگرتەوە، تۆ چرای دیوارکۆ و\nمن شیعرێکی تازە پێڕەوکەبووم. ڕۆژھات و چوو. جارێکی\nتر لە ئەشکەوتەکانی پشت (ماوەت) دا و لە ژیانی پێشمەرگایەتیدا\nدەستمان کردەوە ملی یەکتر. ڕۆژھات و ڕۆژگار چوو.\nئاگردانی خۆشەویستی نێوانمان ساردبوونەوەی بەخۆیەوە نەدی.\nڕرۆژگار ھات و ڕۆژگار چوو، دوای نوشوستی شۆڕشی ئەیلول،\nکاتێ یەکترمان بینییەوە، سەردەمێکی تاڵ و تار و ماربوو،\nچەقۆیەک لە کوردستاندا نەمابوو، لەم سەر تا ئەو سەری ئەم نەخشەیە\nتاریکستان بوو. وەختێکیش ھەڵۆسوورەکان چوونەوە شاخ\nیەکترمان بینییەوە، وتت" ئەوانە شەرەفی کوردیان کڕیەوە"\nلەسەرتای ھەشتاکانیشدا ھاوین بوو، لە چیمەنەکەی ماڵی\nخۆتاندا قەسیدە درێژەکەی (داستانی ھەڵۆی سوور)م بۆ خوێندیتەوە\nلە دواییدا پێت وتم" ئەمە بازدانێکی گەورەیە لە تاقیکردنەوەی\nشیعری نوێی تۆدا" تۆ ئەو کاتە و چەند ساڵێ پێشتریش لەژێر چەتری\nپەیوەنداریی ھیچ پارتێکدا نەمابوویت، بەڵکوو ئاسمانی کوردەواری\nچەتری گەورەی سەرسەری تۆ بوو. ھەموو پێشمەرگە و تێکۆشەرانی\nبیری کوردستانی لە ھەر سەنگەرێکدا بووبن خۆشەویست و ئازیزی تۆ بوون\nلەم دواییەشدا وەک ھەر جگەر سۆزێکی ئەم خاک و ئاو و دار و بەردە،\nئەم گەلە ستەم دیدەیە، بەرەی کوردستانیی. تەبایی و یەکێتیی ھەموو خەباتگێڕان\nقەڵای ھیوا و جێگەی ئومێدی گەورەی تۆ بوون.\nبەر لە کۆچی ناوەختت ... بەچەند ڕۆژێ\nبەر لە سەفەری سەیوانت ... بە چەند ڕۆژێ\nبەرلەوەی وەک ئەستێرەیەک بپرژێیتە\nباوەشی ئەم مێژووە سوورەمان و بە چەند ڕۆژێ خۆشبەختانە\nشەو و ڕۆژ پێکەوەبووین،ئەو کاتەی بێ دوودڵیی بڕیارتدا لەگەڵ\nنووسەرانی سلێمانیدا بەشداریی کۆنگرەی ڕاپەرین لە شەقلاوە\nبکەیت تۆ ئەو تاقە قەڵەمە چاونەترسە بوویت کە جێنیشتەی\nبەغدادیش بوویت و بەڵام ھەنگاوت لەگەڵ ھەنگاوی ئێمەدا بوو،\nئەو سەرت بۆ بەغدا فڕێدایە ناو باخەکانی شەقلاوەوە.\nکاتێکیش بۆ دواجار ماڵئاواییمان لە یەک کرد، وتت" ئیتر بەغدا بۆ من نابێ و\nئەمجارەیان بە ئێجگاری ئەگەڕێمەوە".\nمن خۆم ناڵێم و کوردستان ئەڵێ\nفەرەیدون عەلی ئەمین:\nدارسنەوبەرێکی ھەمیشە سەوزی زاوێتەی منە.\nچەمی خوڕخوڕە و دار گێلاسێکی ورمێ و\nھاوارێکی دیاربەکر و\nمانگێکی شینی مێژووم و\nلە گۆیژەیشدا دەم و چاوێکی ھەمیشە دیاری\nھەر چوار وەرزی ساڵی منە!\nسەرچاوە: خوێندکاری کورد ژمارە٢٦ی گەلاوێژی ٢٦١٠ ـ ١٩٩٨.


لەبەردەم ئەنجومەنی وەزیرانی هەرێمی کوردستان، کەسوکاری کۆچبەرە بێسەروشوێنبووەکانی كۆتایی ساڵی ڕابردووی دەریای ئیجە گردبوونەوە، داوادەکەن حکومەتی هەرێم هەوڵەکانی بۆ دۆزینەوەی بێسەروشوێنبووەكان دەستپێبکات. \nلە کۆنگرەیەکی ڕۆژنامەوانیدا، نوێنەری کەسوکاری ئەو کۆچبەرانە ڕایگەیاند، لە 21ی کانونی یەکەمی 2021 بەلەمێکی کۆچبەران لە دەریای ئیجەی نێوان تورکیا و یۆنان نوقمبوو، کە لەکۆی 70 کۆچبەر تەنها 13 کۆچبەریان ڕزگاریان بووە و 57یان بێسەروشوێنن. \nبەپێی وتەی کەسوکاری ئەو کۆچبەرانە، لەو 13 کەسەی لە بەلەمەکە ڕزگاریان بووە، حەوتیان کوردن. \nئەو بەلەمەی نوقم بووە 70 کۆچبەری تێدابووە، لەو ژمارەیە 28 کۆچبەریان کوردبوون. \nنوێنەری کەسوکاری کۆچبەرەکان ڕایگەیاند، “تائێستا 12 تەرم دۆزراونەتەوە، نمونەی تێستی کەسوکارەکانیان لە هەرێمی کوردستان وەرگیراوە، بەڵام هیچ وەڵامێکمان نەدراوەتەوە لە ئەنجامەکانی”. \nداواشی لە حکومەتی هەرێمی کوردستان کرد، لەڕێگەی فەرمانگەی پەیوەندییەکانی دەرەوە، کونسوڵخانەی یۆنان لە عێراق و کونسوڵخانەی عێراق لە یۆنان و هەروەها حکومەتی هەردوو وڵاتەوە، چارەنووسی ئەو کۆچبەرە بێسەروشوێنانەیان دیاریبکەن.\nڕەخنەی ئەوەشیان لە حكومەتی هەرێم و هەردوو حكومەتی عێراق و یۆنان گرت، كە خەمساردن بەرامبەر بە دۆسیەكە و وەڵامیان نادەنەوە.\nعێراق پێوانەیەكی تری لە گەندەڵیدا تۆماركرد\nهێزەکانی پشتیوانیی 2 گواسترانەوە سەر وەزارەتی پێشمەرگە\nدوای نزیکەی 30 ساڵ لە گۆرانییەکی، خانمە هونەرمەندێکی کورد دەیەوێت ئەو پەیامەی لە نەوەدەکانی سەدەی ڕابردوو هەیبوو بیداتەوە…\nبەڕێوبەرایەتیی ئاوی سلێمانی لەبارەی پێوەری ئاوەوە هاوڵاتییان ئاگادار دەکاتەوە\nبەڕێوبەرایەتیی گشتیی ئاوی سلێمانی، ئەمڕۆ چوارشەممە 7ی تشرینی یەکەم ڕایگەیاند، بەستنی پێوەری ئاو دەبێت لەو سێ جۆرە پێوەرە…\nبافڵ تاڵەبانی: کەرکوک و یەکێتی دووانەی دانەبڕاوی یەکترن\nهاوسەرۆكی یەكێتی ڕایدەگەیەنێت، چاومان لەسەر کەرکوکییەکانە بەھەمان ڕۆحییەتی ڕابردوو بەشداریی ئەم ھەڵبژاردنەش بکەن و سەری کەرکوک و کورد…


مێژوی ئەمڕۆ 24/8 - بنکەی روناکبیریی گەلاوێژ :: Gelawej\nمێژوی ئەمڕۆ 24/8\nمێژوی ئەمڕۆ Aug 24, 2020\n- لە رۆژى 24/8/1770 تۆماس شاترۆن (Thomas Chatterton)، شاعیرى ئینگلیزى لە تەمەنى (18) ساڵى بە نەخۆشى لە هۆلبۆرنى شارى لەندەن کۆچى دوایى کردووە، لە رۆژى 20/11/1752 لە شارى برستل لە دایکبووە.\n- لە رۆژى 24/8/1881 محه‌مه‌د سه‌لیم جوندى، شاعیرى سورى له شارى معره نه‌عممان له دایكبووه، له رۆژى 24/10/1955 له ته‌مه‌نى (74) ساڵى له شارى دیمه‌شق كۆچى دوایى كردووه.\n- لە رۆژى 24/8/1899 خورخی لویس بورخیس (Jorge Luis Borges)، شاعیر و نوسه‌ر و ره‌خنه‌گری ئه‌رجه‌نتینی له شارى بوینس ئه‌یرس له ئه‌رجه‌نتین له دایكبووه، له رۆژى 14/6/1986 له ته‌مه‌نى (86) ساڵى به نه‌خۆشى شێرپه‌نجه له شارى جنێف له سویسرا كۆچى دوایى كردووه و هه‌ر له‌وێش به‌خاكسپێردراوه.\n- لە رۆژى 24/8/1927 ئه‌نجالى دیفى، ژنه ئه‌كته‌ری هیندى له رۆژئاواى گودافارى له دایكبووه، له رۆژى 13/1/2014 له ته‌مه‌نى (86) ساڵى به نه‌خۆشى له شارى مه‌دراس كۆچى دوایى كردووه.\n- لە رۆژى 24/8/1931 عه‌بدولعه‌زیز ئه‌لنمش، ئەكتەری كوێتی له كوێت له دایكبووه، له رۆژى 22/5/2002 له ته‌مه‌نى (70) ساڵى به جه‌ڵته‌ى دڵ له كوێت كۆچى دوایى كردووه، لە ساڵى 1961 تاكو ساڵى 1999 بەشدارى کارى هونەرى کردووە، له كاره هونه‌رییه‌كانیدا هه‌میشه ڕۆڵى ژنى ده‌بینى و هه‌ر به‌و رۆِڵانه‌ش ناوبانگی دەركردبوو.\n- لە رۆژى 24/8/1947 پاولۆ كۆیلۆ (Paulo Coelho)، رۆماننوس و نوسه‌ری به‌رازیلی له شارى ریو دى جانیرۆ له دایكبووه، كتێبی (ئەلف)ی له لایه‌ن شۆڕش غەفووری نووسەر و وەرگێڕى كورد له ساڵى 2016 له دووتوێى (219) لاپه‌ڕه كراوه به كوردى، كه كتێبه‌كه یەكێكە لەو كتێبانەی كە نێوبانگێكی تایبەت و خوێنەری تایبەتی خۆی هەیە، بەجۆرێك دەكرێت ناوی بنێین سەفەرنامەی پاولۆ كۆیلۆ، واتە كتێبێك، كە چیڕۆكی پاولۆ دەگێڕێتەوە، كە سەفەر بۆ روسیا دەكات، ئەویش بە شەمەندەفەر، شەمەندەفەری سیبریا، زیاتر لە هەزار كیلۆمەتر دەبڕێت ئەویش بە شەمەندەفەر، كە تیایدا چەند هاوسەفەرێكی لەگەڵ دەبن وەك وەرگێڕەكەی و نوێنەری فەرهەنگی ئەو وڵاتە و كچێكی مۆسیقار، هه‌روه‌ها نوسه‌ر و وه‌رگێڕ (سیروان مه‌حمود) تائێستا سێ له‌به‌رهه‌مه‌کانی به ره‌زامه‌ندی (پاولۆ کۆیلۆ) وه‌رگێڕاوه‌ته سه‌رزمانی کوردی به‌ناوه‌کانی (ده‌سته‌نووسه دۆزراوه‌که‌ی ئه‌کرا، دیاری مه‌زنه‌که و وه‌ک ڕووباره به‌خوڕه‌که)، هه‌روه‌ها له توركیا رۆمانى (11 خوله‌ك) كراوه به توركى، كه تیادا وشه‌ی كوردستان تێدا به‌كارهاتووه، به‌ڵام وشه‌ى كوردستان وشەی کوردستان گۆڕاوە بە ڕۆژهەڵاتی ناوەڕاست، ئه‌مه‌ش له ناوخۆى توركیا و جیهان كاردانه‌وه‌ى لێكه‌وته‌وه.\n- لە رۆژى 24/8/1957 ستیفن فرای (Stephen Fry)، ئه‌كته‌ر و ده‌رهێنه‌ر و سیناریۆنوسى ئینگلیزی له شارى له‌نده‌ن له دایكبووه، لە ساڵى 1981 بەشدارى لەکارى هونەریدا کردووە.\n- لە رۆژى 24/8/1958 ئاسار حه‌كیم، ژنه ئه‌كته‌ری میسری له شارى قاهیره له دایكبووه، لە ساڵى 1976 تاكو ساڵى 2009 بەشدارى کارى هونەرى کردووە.\n- لە رۆژى 24/8/1958 ستیف گوتنبرگ (Steve Guttenberg)، ئه‌كته‌ری ئه‌مریكی له شارى نیویۆرك له دایكبووه.\n- لە رۆژى 24/8/1962 دیڤید كویشنیر (David Koechner)، ئه‌كته‌ر و نوسه‌رى سیناریۆ و گۆرانیبیچژ و موزیسیانى ئه‌مریكی له شارى تیپتۆن له دایكبووه، لە ساڵى 1986 بەشدارى کارى هونەرى کردووە.\n- لە رۆژى 24/8/1963 هیدیۆ كوجیما (Kojima Hideo)، ده‌رهێنه‌رى یابانى له شارى تۆكیۆ له دایكبووه.\n- لە رۆژى 24/8/1965 ماری ماتلن (Marlee Matlin)، ژنه ئه‌كته‌ر و رۆماننوس و نوسه‌ری ئه‌مریكی له شارى مۆرتن گروف له دایكبووه، له ساڵى 1986 خه‌ڵاتى ئۆسكارى وه‌ك باشترین ژنه ئه‌كته‌ر به‌ده‌ستهێناوه، له ساڵى 1987 دكتۆراى فه‌خرى پێدراوه.\n- لە رۆژى 24/8/1973 گرای دیلایل (Grey DeLisle)، ژنه گۆرانیبێژی ئه‌مریكی له ویلایه‌تى كالیفۆرنیا له دایكبووه، لە ساڵى 1998 بەشدارى کارى هونەرى کردووە.\n- لە رۆژى 24/8/1976 ئه‌لیكس ئولوگلن (Alex O'Loughlin)، ئه‌كته‌ری ئوسترالی له شارى كانبرا له دایكبووه، لە ساڵى 2001 بەشدارى کارى هونەرى کردووە.\n- لە رۆژى 24/8/1977 جۆن گرین (John Green)، رۆماننوس و نوسه‌ری ئه‌مریكی له شارى ئیندیاپۆلیس له دایكبووه.\n- لە رۆژى 24/8/1984 یى سۆن (كیم جۆنگ ون)، گۆرانیبێژ و ئه‌كته‌ر و موزیسیانى كۆریاى باشوور له شارى سۆل دایكبووه.\n- لە رۆژى 24/8/1988 رۆبه‌رت گرینت (Rupert Grint)، ئه‌كته‌ری ئینگلیزی له شارى هارتفۆرد له دایكبووه.\n- لە رۆژى 24/8/2003 ئەمینە رزق، ژنە ئەکتەری میسری لە تەمەنى (93) ساڵى بە نەخۆشى دڵ لە شارى تەنتا کۆچى دوایى کردووە، لە رۆژى 15/4/1910 لە شارى تەنتا لە دایکبووە، لە ساڵى 1922 تاکو ساڵى 2003 بەشدارى لەکارى هونەریدا کردووە.\n- لە رۆژى 24/8/2015 هانى میسرى، شێوه‌كارى میسرى له ته‌مه‌نى (63) ساڵى له ئه‌مه‌ریكا كۆچى دوایى كردووه، له رۆژى 30/9/1951 له شارى قاهیره له دایكبووه، لە ساڵى 1975 تاكو ساڵى 2015 بەشدارى کارى هونەرى کردووە.\n- لە رۆژى 24/8/2016 میشال بۆتۆر، رۆماننوسی فەڕەنسى لە تەمەنى (89) ساڵى لە فەڕەنسا کۆچى دوایى کردووە، لە رۆژى 14/9/1926 لە شارى مونس ئین پارۆل لە فەڕەنسا لە دایکبووە.\n- لە رۆژى 24/8/2017 حسێن جاسم، گۆرانیبێژى كوێتى له ته‌مه‌نى (73) ساڵى كۆچى دوایى كردووه، له ساڵى 1944 له كوێت له دایكبووه، لە ساڵى 1967 تاكو ساڵى 1974 بەشدارى کارى هونەرى کردووە.


عیماد عەلی : خەڵک گۆڕانی دەوێت بە گۆڕینی گۆڕانیشەوە . – WTARIKURD\nعیماد عەلی : خەڵک گۆڕانی دەوێت بە گۆڕینی گۆڕانیشەوە .\nبە پێی سەرجەم تێۆریە زانستیەکان و مەنتقی ژیان ، بەردەوامی گۆرانی کۆمەڵگە لەسەرجەم بوارەکانیەوە سونەتێکی ژیانە و کەس ناتوانێت بەری لێ بگرێت، بۆیە ئەگەر وردە هاتنە دواوەیەک ( بەگێک ) بکەین ، هەست بە گۆرانێکی بەرچاو لە ژیانی خەڵک دەکەین بێ ئەوەی هیچ هێزێک خاوەنی بێت و دەبێت هیچ لایەک شانازی بە رۆڵی خۆی لە سەرجەم بوارەکانیەوە نەکات . ئەمە بە شێوەیەکی گشتی ، بەڵام لە رووی سیاسیەوە بێگومان گۆرانکاری بە بژاردە و فکر و عەقڵ و بیرکردنەوەی سەردەمانە و بوێری و داینەمۆی تایبەتی دەکرێت .\nلە کوردستانی تازە ئەزمون و زەمانی بەرەی کوردستانی ، واقعی سیاسی گۆراوی کوردستان : هەڵبژاردنی پەرلەمان و هاتنەئارای حکومەتی فەرز کرد، نەک بیرکردنەوە و پێشکەوتنخوازی هەردوو حزب . بەڵگەش بۆ ئەم قسەیەم ، خوڵقاندنی شەری نێوخۆیە لە پاش هەڵبژاردنی پەرلەمان و دامەزراندنی حکومەتی کوردستان لە پێناو بەرژەوەندی حزبی و باوەرنەبون بە دەسەڵاتی مەدەنی ، کە تا ئێستاشی لەگەڵدا بێت حزب فەرمانی یەکلاکەرەوەی سەرجەم بریارە چارەنوسسازەکانێتی .\nگۆران وەک بزوتنەوەیەکی لەدایکبوی هەناوی ئەم بارودۆخە سیاسە کۆمەڵایەتیەی کوردستان و ، لە دەرئەنجامی ململانێی نێوخۆی حزبی و دروستبونی باڵێکی پێشکوتنخوازی ریفۆرمخوازی تێکەڵبوو بە بژاردەیەکی مەەنی ، سەرەرای کۆمەڵێک چەمک و بیرکردنەوەی نوێ ، بەڵام زادەی واقعێکە کە ناکرێت دوور لە کاریگەریی بابەتیانەی واقع و سیاسەت و کارلێک و لێکەوتەکانی ژیانی سیاسی هەرێمی کوردستان بخوێنرێتەوە . ئەمەش لە ململانێ سەختەکانیدا لەگەڵ هێزی موحافزکار دەردەکەوێت ، کە زۆر جار لە پێناو ئامانجە دوورمەوداکانیدا ، نەیتوانی خۆی لە دەردانە سەلبیەکانی ئەو حزبانە بە سەرکەوتویی لابدات و ، تەنانەت لە تەکتیکەکانیدا هیچ جیاوازیەکی لەگەڵ هەردوو حزبی فەرمانرەوا نەبوو . ئەوە ئەگەر لە ستراتیجدا هیچ رۆڵێکی گرنگی بۆ رۆشنبیرانی دوور بین دەرنەکەوت و ئامانجە گەورە و سەرەکیەکەی لای هیچ کەسێک تا ئەمرۆش دیار نیە ، جگە لە گۆڕینی سیاسی .\nلەم ماوەیەدا و پاش ئەوەی پارتی هەستی کرد کە ئاستی جەماوەریەکەی لە خەتەردایە و ، هیچ یاسایەک رێگە نادات مەسعود بەرزانی وەک خۆی بە سەرۆکی بمێنێتەوە ، بەدوای ئاسانترین رێگەدا بوو ، تاوەکو خۆی لەم قەیرانە گەورەیە دەرباز بکات و ، جگە لە شەخسەنە کردنی کێشەکە هیچ بوارێک لەبەردەمیدا نەما و ، بۆ ئەو مەبەستەش پەنای بۆ نەوشیروان موستەفا برد کە هەموو کیشەکانی تێدا کورت بکاتەوە . لەبەرامبەردا بزوتنەوەی گۆرانیش لە پیناو لەدەستنەدانی جەماوەرێتی ، مکوربونی خۆی لەسەر رەخنە و ململانێی پارتی بەردەوام بوو و ، پارتیش ئەمەی بۆ هەرس نەکرا و ، بەڵکو بە هەلی زانی کە خۆی لە قەیرانە حزبی و سیاسیەکەی رزگار بکات و ، بە قەیرانێکی نوێ سەرجەم قەیرانەکان کاڵ بکاتەوە .\nئەوەی لە بزوتنەوەی گۆران چاوەروان دەکرا ، کە بە عەقڵێکی کراوە و رەفتارێکی دروست کار بکات ، بوار نەدات بە پارتی ئامانجەکەی بپێکیت . بەڵام وابەستەیی عەقڵی سیاسی سەرکردایەتی گۆران بە هەمان بیرکردنەوە و مامەڵەی دوێنێوە، ئەمرۆیان خوێندەوە و ، لەگەڵ پارتیدا گەیاندیانە ئەم وەزعە نالەبارە .\nبۆیە، ئەگەر گۆران لەم قۆناغە بەدواوە ، هەڵسەنگاندنێکی زانستیانە بۆ رەفتار و مامەڵەی لەگەڵ واقعی کوردستاندا نەکات ، بەهەمان ریتم سیاسەتەکانی بەرێوەببات و ، لەسەر ئەم رەوتە جێگیر بێت، کە لە رۆژی یەکەمی دامەزراندنیەوە لەسەری دەروات ، ئەوە بە قەتیس کراوی لەنێو عەقڵی کۆمەڵێک خەڵکی کۆنە سیاسی شۆرشی نوێ و خاوەن مێژووی بێگەرد دەمێنێتەوە و ، هیچ قازانجێک ناکات . ئەو هەموو گەنجەی گۆران کە وەک نمونەی سەرکردەی نوێ تا ئێستا لەسەر شاشەکان دەبینرێن و رای خۆیان دەردەبرن و، لە بریارە چارەنوسسازەکاندا هیچ بەدەستن ، دەبێت بە گۆرانێکی ریشەیی لە کارکردنیان گۆران بگۆرن و بە هاوکاری حەرەسە کۆنەکە و بە عەقڵی نوێ مامەڵە لەگەڵ رووداوەکاندا بکەن . بۆیە گۆڕان پێویستی بە گۆرینی شێواز و چۆنێتی کاری سیاسی نێوخۆ و دەروەی خۆی هەیە . واتە گۆرانکاری لە بەرێوەبردن و مامەڵە لەگەڵ لایەنەکان و رووداوەکان و گۆرانکاریەکانی کوردستان و ناوچەکەدا .\nئەگەر ئەم وەزعە بەرێبکەن ، دەبێت پاش رونبونەوەی دەرئەنجامی ئەم رووداوانە ، گۆران کار لەسەر کاروباری نێوخۆ و دەرەوەی خۆیشی بکات . ئەگینا خەڵک زۆر پرن لەسەرجەم لایەنەکان و پێویستیان بە مۆدێلێکی نوێی سیاسەتە ، کە گۆرانی هەمەرەنگی سەرەکی ژیانی خەڵک لەبەرچاو بگرێت . ئەگینا حزبە موحافزکارەکان لە راستیدا زۆر لاوازن لە رووی جەماوەرێتیەوە و تەنها بە دابینکردنی بەرژەوەندی تەسکی ئەندامانیەوە بەندن ، دوور لە هەر بیروبۆچون و تازەگەریەک . بە لەبەرچاوگرتنی ئاستی هۆشیاری و رۆشنبیری میلەت ، تاکە ئەرکی سیاسی گرنگی حزبی نوێ و گۆرانخواز ، پەروەردە و رێنمایی خەڵکە بۆ ماوەی چەند سالێک ، ئەمەش تاکە رێگەی جێ لەقکردنی چەواشەکاریی دەسەڵاتخوازە موحافزکارەکانە . بۆیە دەبێت گۆران لەم بارەدا گۆرانێکی ریشەیی لەخۆی بکات ، نەک تەنها گرنگی بە ململانێ حزبی بدات و کێبرکێی لایەنەکانی تر بکات . واتە ئەگەر گۆران لەم ململانێەی لەگەڵ هێزی موحافزکاردا هەر دەرئەنجامێکی بەرکەوت ، دەبێت ستراتیجی خۆی بگۆرێت و بۆ چەند ساڵێکی تر پلانی هەبێت و ململانێی ئەمرۆ بە شتێکی لاوەکی سەیر بکات و ، وەک تەکتیک مامەڵەی لەگەڵدا بکات .\nکارلۆس فۆێنتێس : سێرڤانتێس و دۆن کیخۆتە .\nکامەران وریا قانع : گۆڕان چى ده‌وێت ؟


◄ ئەنجام: Found 76, page 1 of 8 Items per page: 🗐 1 🗐 5 🗐 10 🗐 25 🗐 50 🗐 100\n📖 15ی ئابی 1984 ساڵیادی راگەیاندنی خەباتی چەکداریی پەکەکە (PKK) کورتەباس\n📅 دەمێ تومارکرنێ Aug 15 2019 8:59AM\n👁 ئەڤ بابەتە 3,920 جار هاتیە دیتن\n15ی ئابی 1984 ساڵیادی راگەیاندنی خەباتی چەکداریی [ زێدە... 👁] ✖ ✖ 1 4 ✔ 99% ✍ ز.س. 15-8-2019 8:59:23\n📊 504 گوندی هەرێمی کوردستان بەهۆی شەڕی تورکیا و پەکەکە چۆڵکراون ئامار و راپرسیا\n📅 دەمێ تومارکرنێ Sep 7 2020 6:34PM\n👁 ئەڤ بابەتە 1,404 جار هاتیە دیتن\nشەڕی نێوان سوپای تورکیا و گەریلاکانی پارتی کرێکارا [ زێدە... 👁] ✖ ✖ ✖ 0 1 ✔ 99% ✍ ر.هـ. 7-9-2020 18:34:55\n📊 ئاماری 2 ساڵ شەڕی نێوان گەریلاکانی پەکەکە و هێزەکانی سوپای تورکیا ئامار و راپرسیا\n📅 دەمێ تومارکرنێ Jul 24 2017 7:23PM\n👁 ئەڤ بابەتە 5,614 جار هاتیە دیتن\nئەمڕۆ ڕێکەوتی 24-07-2017 ناوەندی ڕاگەیاندنی هێزەکا [ زێدە... 👁] ✖ ✖ 0 0 ✔ 89% ✍ م.ب. 24-7-2017 19:23:24\n📷 ئەندامانی پەکەکە ساڵی 1978 وێنە و پێناس\n📅 دەمێ تومارکرنێ Oct 4 2019 12:20AM\n👁 ئەڤ بابەتە 1,971 جار هاتیە دیتن\n... [ زێدە... 👁] ✖ ✖ 0 2 ✔ 80% ✍ ب.ج. 4-10-2019 0:20:46\n📝 بانگەوازییەک لە پەکەکەوە 11-02-2019 بەلگەنامە\n📅 دەمێ تومارکرنێ Feb 11 2019 1:25PM\n👁 ئەڤ بابەتە 2,296 جار هاتیە دیتن\nبەرخۆدانێکی بێ هاوتا پیلانگێڕیی 15ی شوبات و بەرخۆ [ زێدە... 👁] ✖ ✖ 0 2 ✔ 99% ✍ ن.ئـ. 11-2-2019 13:25:36\n📝 بەیاننامەی کۆمیتەی کاروباری شەهیدانی پەکەکە بەلگەنامە\n📅 دەمێ تومارکرنێ Dec 24 2019 11:16PM\n👁 ئەڤ بابەتە 1,884 جار هاتیە دیتن\nرێبەر ئاپۆ بناغەی پەکەکەی لە سەر خوێنی شەهیدان بون [ زێدە... 👁] ✖ ✖ 0 2 ✔ 99% ✍ ج.ع.ئـ. 24-12-2019 23:16:52\n📝 پارتی وەڵامێکی توندی پەکەکە دەداتەوە بەلگەنامە\n📅 دەمێ تومارکرنێ Sep 8 2020 7:05PM\n👁 ئەڤ بابەتە 1,008 جار هاتیە دیتن\nدەقی وەڵامەکەی دەزگای رۆشنبیری و راگەیاندنی پارتی [ زێدە... 👁] ✖ ✖ 0 2 ✔ 99% ✍ ر.هـ. 8-9-2020 19:05:30\n👁 ئەڤ بابەتە 44,317 جار هاتیە دیتن\n📝 پەکەکە 41 ساڵە 40 هەزار شەهیدی داوە بەلگەنامە\n📅 دەمێ تومارکرنێ Nov 27 2019 3:54PM\nڕۆژی چوارشەممە 27-11-2019 ساڵڕۆژی دامەزراندنی پارت [ زێدە... 👁] ✖ ✖ 0 2 ✔ 99% ✍ ج.ع.ئـ. 27-11-2019 15:54:28\n📖 پەکەکە بۆ لە شەنگال کشایەوە و تورکیا بەنیازی چی بوو؟ کورتەباس\n📅 دەمێ تومارکرنێ Mar 27 2018 1:34PM\n👁 ئەڤ بابەتە 3,058 جار هاتیە دیتن\nسەڵاح خدر لە 23ی ئەم مانگەوە کۆما جڤاکێن کوردستان [ زێدە... 👁] ✖ ✖ ✖ 0 0 ✔ 83% ✍ ن.ئـ. 27-3-2018 13:34:33\nپەرتوک PDF 12,344\n🗄 ژێدەر 16,377\n| دروستکرنا لاپەری 16,536 چرکە!


کارۆخ ئیبراھیم تێڕوانینی خۆی بۆ هونەری سەر شانۆ لە هەرێمی کوردستان دەخاتە ڕوو\nلە رۆژی جیھانی شانۆداکارۆخ ئیبراھیمی شانۆکار و مامۆستای پەیمانگای ھونەرە جوانەکانی ھەولێر، رەخنە لە نەبوونی فێرگەی تایبەت بە ھونەری شانۆ دەگرێت و دەڵێت ئێمە ئەو کاتە دەتوانین فێرگەیەکی گونجاو بۆ شانۆ دروستبکەین، کە ھەموو ئەو شتانەی لە دەوروبەرمانن بە ئەکادیمییان بکەین، نزیکەی دە پەیمانگای تایبەت بە ھونەر لە ھەرێمی کوردستاندا ھەن، تاوەکو ئێستا کاریان لەسەر ھەبوونی کادیری باش کە تایبەت بێت بە شانۆ نەکردووە و وایان لە خەڵک نەکردووە خواستی لەسەر شانۆ بێت. گومانیش لەوەدا نییە قوتابی ئێمە لە خۆشەویستییەوە ناچێتە پەیمانگای ھونەرە جوانەکان بۆ ئەوەی لەوێوە فێری ھونەر بێت، بەڵکو بەشێکی زۆریان دەیانەوێت خۆیان لە قۆناغی ئامادەیی رزگار بکەن.\nپرسیار: شارچییەتی تا چەندە رۆڵی خراپی ھەبووە لەوەی ناوبانگی شانۆکارەکانی سلێمانی ھەر لە سلێمانی بمێننەوە و ئەوەی ھەولێر ھەر لە ھەولێر و شارەکانی دیکەیش بە ھەمان شێوە؟\nوەڵام: شانۆکاری ئێمە نەیتوانیووە جیاواز بێت لەو کۆمەڵگایەی کە ھەیە، شانۆکارانی کورد بەشدارن لەو ھەموو دابەشبوونانەی کە بە پێی رووداوەکان بە دوای یەکتریدادێن. لە کوردستاندا ئێمەی شانۆکار نەمانتوانیووە ببین بە سییەکی باش، تا کۆمەڵگا بەھۆی ئێمەوە ھەناسە بدات. وەک چۆن لە سەردەمی شەڕی براکوژی، کۆمەڵگای کوردی دابەش بوو بۆ سەر زۆنی سەوز و زەرد، خۆ شانۆکاران و ھونەرمەندانیش بەشێک بوون لەو دابەشبوونانە و بوونە خاوەنی کۆمەڵەی ھونەرمەندان و یەکێتی ھونەرمەندانی کوردستان، بۆیە لەبەر ئەوەی شانۆکاری ئێمە لە ژێر کۆمەڵێک ئایدیای حزبییە، کەواتە شانۆش لەت دەبێت!\nدەنگی ئەمریکا لە کارۆخ ئیبراھیم دەپرسێت:\nکەسانێک کراون بە رێبەری شانۆی کوردی، کە لە ھەموو بۆنە و فێستیڤاڵەکان ھەر ئەوانن قسە دەکەن، کێ ئەو کەسانەی دروستکردووە؟\nکارۆخ ئیبراھیم گوتی: ئەو کەسانەی ئەو دێوەزمانەیان دروستکردووە، دیسان شانۆکارەکانن چونکە شانۆکاری ئێمە ئەوەندە ترسی لە دەربڕینی ھەڵوێست و گوتنی راستییەکان ھەیە و ئەوەندە بیر لە بەرژەوەندی کاتی دەکاتەوە، بیر لەوە ناکاتەوە کە شانۆیەکی راستەقینە دروستبکات، بۆیە تا ئێستایش شانۆ لە کوردستاندا لە ژێر رەحمی کۆمەڵێک چەتە و مافیا بەڕێوە دەچێت.\nئەو چەتە و مافیایانەی خۆیان وەک فریادڕەسی شانۆ پێشاندەدەن، لە کاتێکدا نەخۆشی شێرپەنجەن بۆ شانۆی کوردی!\nکارۆخ ئیبراھیم لە بارەی رۆڵی ژنە شانۆکارەکانەوە دەڵێت بوون بە ژنە شانۆکارێکی بەتوانا، بە خۆنمایشکردن نییە بەڵکو دەبێت باس لەو کێشانە بکات کە ژنی کورد لە کۆمەڵگای کوردییدا ھەیەتی. بۆیە ناکرێت ھەر ژنێک لەسەر شانۆ بەشێکی جەستەی خۆی پێشان دا ئیدی ئێمە ئەوەندە لاواز بین و بڵێین ئەوە ژنە شانۆکارێکی داھێنەرە، ئاخر ئەو سەردەمە رۆیشتووە، وە شانۆ ئەوەندەی پەیامە، خۆ نمایشکردن نییە.\nپرسیاری کۆتایی: کۆلێژی ھونەرە جوانەکانی ھەولێر، لەوەتەی ھەیە کێشەی بینا و وانەبێژی ھەیە، ئەم کێشەیە ئەوندە قورسە کە چارەسەر نەکرێ؟\nوەڵام: پرسی ھونەر بە گشتی، تاوەکو نەبێتە پلان و نەخرێتە ناو بەرنامەی حکومەت، ھەروا وەک پاشکۆ دەمێنێتەوە. ئەمە پەیوەندی بە ئەوەوە نییە بۆ لە کوردستاندا شانۆ لاوازە؟ بەڵکو لە پشت ئەمەدا کەسی گەورەتر ھەن کە دەیانەوێت خەونی شانۆ بە لاوازی پێشانبدەن.\nوتووێژ لەگەڵ کارۆخ ئیبراھیم


وتووێژ لە گەڵ مامۆستایانی شۆڕش خالید گەردی و شوعلە قادری – Giareng\nوتووێژ لە گەڵ مامۆستایانی شۆڕش خالید گەردی و شوعلە قادری\nلە یه‌ك شه‌ممه - 27 01 2019\nلە بارەی خوێندنی کوردی لە قوتابخانەکانی کۆڕی پەروەردە و فێرکردنی سەرانسەریی کوردستان\nقادر وریا . لە ئەرشیڤی خۆمەوە (١٤)\nساڵی ٢٠١٠ بە مەبەستی سوود وەرگرتن لە زانیارییەکانی مامۆستایانی شۆڕش لە بارەی خوێندنی کوردی لە قوتابخانەکانی کۆڕی پەروەردە و فێرکردنی سەرانسەریی کوردستان و ، دەوڵەمەندکردنی نامەی ماستەری خۆم “خوێندن بە زمانی کوردی لە ڕۆژهەلاتی کوردستان” بە هۆی زانیارییەکانیان، پێوەندیم بە ژمارەیەک لە مامۆستایانی شۆڕشەوە گرت. ژن و مێردی خۆ تەرخانکردوو بۆ خزمەت لە قوتابخانەکانی شۆڕش، بەڕێزان خالید گەردی و شوعلە قادری، دوو لەو مامۆستایانە بوون. لێرەدا دەقی پرسیارەکانی خۆم و ولامە هاوبەشەکانی ئەو دوو مامۆستایە دەخەمە بەر سەرنجی هۆگرانی پرسی خوێندن بە زمانی کوردی لە رۆژهەڵاتی کوردستان. سپاس بۆ بەڕیز کاک حەمەرەسووڵ کەریمی کە زەحمەتی دووبارە تایپکردنەوەی ئەم بابەتەشی کێشا. دەتوانن لە سایتی گیارەنگیش ئەم بابەتە بخوێننەوە:\nوەڵامی پرسیارەکانی مامۆستایان: خالید گەردی و شوعلەقادری\n٠٥ ـ ٠٢ ـ ٢٠١٠\nسڵاو کاک قادر وریای بەرێز و خۆشەویست!\nئەوە وەڵامی پرسیارەکانتمان ناردەوە. هیوادارین کە جێگای ڕەزامەندیی بەڕێزتان بن.\n١ ـ کتێبی ژیان و خەبات هەر بەرگێک بوو یان دوو ؟ چونکە لە سەر بەرگی ئەم کتێبەی تایبەت بە فێربوونی خوێندنەوە و نووسینی گەورە ساڵان ( ساڵی ١٣٦٣ ) چاپ بووە نووسراوە: ” ژیان و خەبات” (١)؟\nوەڵام: دوو بەرگ بوو.\n٢ ـ ئایا هەروا کە “ژیان و خەبات” کتێبی ” ڕێنوێنی مامۆستا”ی هەبوو ، کتێبی خوێندنی زمانی کوردی (١) ، (تایبەت بە منداڵان) یش کتێبی “ڕێنوێنی مامۆستا” ی هەبوو؟\nوەڵام: بەڵێ هەیبوو.\n٣ ـ ساڵی خوێندنی ١٣٦٠ ـ ١٣٥٩ کە رێژیمی کۆماری ئیسلامی گەمارۆی خستبووە سەر ناوچە ئازادەکانی کوردستان، ئایا خوێندن لە ناوچە ئازادەکان هەبوو؟ لە کام ناوچە هەبوو؟ لە چ ئاستێک دا هەبوو ( سەرەتایی، ناوەندی و ….)؟\nوەڵام: بەڵێ هەبوو، لە هەموو ناوچە ئازادکراوەکان هەبوو، وەک پیرانشار ( ناوچەکانی پیران، لاجان، نەڵێن، بەری مێرگان و گەدە). دیارە لە ناوچەکانی مەهاباد، بۆکان، ورمێ، شنۆ، نەغەدە، سەردەشت و هەورامان کەم و زۆر مەدرەسە و مامۆستامان هەبوو. دیارە لە زۆر جێگا بۆ دەرس گوتنەوە لە ماڵان و جارجار لە مزگەوتەکانیش کەڵک وەرگیراوە و دەرسی تێدا گوتراوەتەوە.\nلەو کاتیدا تەنیا دەرسی سەرەتایی دەگوترایەوە.\n٤ ـ پێش ئەوەی کتێبەکانی ” کۆڕی پەروەردە و فێرکردنی سەراسەری کوردستان” بگەنە دەست مامۆستایان، خوێندنی کوردی و زانستەکانی دیکە ( زانستی ئەزموون ، بیرکاری و …. ) بە هۆی ( بە یارمەتی) چ جۆرە کتێبێک تەدریس دەکران؟\nوەڵام: کتێبەکانی فارسیی نیزامی شاهەنشاهی\n٥ ـ تکایە ئەو ناوچانە و ئەو گوندانەی کە کۆڕی پەروەردە، قوتابخانەی لێ کردبوونەوە، وێرای ژمارەی تەقریبی قوتابیانیان، ناوبەرە؟\nوەڵام: ئەگەر ئارشیڤی کۆڕی پەروەردە مابێ ڕەنگە وەڵامی درووستر لای ئەوان بێ، بەڵام لام وابێ نزیک بە ١٠٠٠ قوتابی هەبوو.\n٦ ـ لەو کلاسە تایبەتییانەدا کە کۆڕی پەروەردە بۆ پێگەیاندنی مامۆستا پێکی دێنان، چ ئامووزشێک دەدرا؟\nوەڵام: ئاموزشی شێوازی دەرس گوتنەوە.\n٧ ـ کۆڕی پەروەردە تەنیا کتێبەکانی پۆلی یەکەم و دووەمی سەرەتایی و کتێبی ” ژیان و خەبات ” ی ئامادەو چاپ کرد. ئەدی خوێندن لە پۆلەکانی سێهەم و چوارەم و پێنجەم دا چۆن بوو؟ کتێبەکان ئایا هەمان کتێبەکانی “آموزش و پرورش” ی ئێران بوون؟ شەرحی دەرس بە کوردی یان بە فارسی بوو؟\nوەڵام: لەو پۆلانەدا کتێبی ئاموزش و پەروەرشی ئێرانی دەگوترانەوە، بەڵام بە کوردی شەرح دەکران.\n٨ ـ ئێستا کە ئاوڕ لە سەردەمی مامۆستایەتی خۆتان دەدەنەوە، لە سەر شێوازی ئەو کاتی خوێندن بە کوردی بە تایبەتی لە پۆلی یەکەم دا، چ تێبینی‌یەکتان هەیە؟ ( مەبەستم لە فێرکردنی ئەلفوبێ و ڕێنووس بە گوێری کتێبەکانی ئەو کاتە). خاڵە لاواز و بەهیزەکانی کتێبی ئامادەکراو یا کتێبە ئامادەکراوەکان چ بوون؟\nوەڵام: ئێمە پێمان وایە کتێبی کوردی پۆلی یەکەمی سەرەتایی کە کۆڕی پەروەردە و فێرکردنی سەراسەری دەری دەکرد، بە شاهیدی مامۆستا عێراقی‌یەکانیش کە لەگەڵ ئێمە کاریان دەکرد، لە زۆر بارەوە کتێبی خۆمان تەئید کراوە و زۆر هاسانتر منداڵ فێری دەبێ، بە تایبەتی ئەگەر بە گوێری ڕێنوێنی‌یەکەی کار بکرێ.\n٩ ـ ئەگەر لە سەر ڕووبەری ناوچەی تێکۆشانی کوڕی پەروەردە ، ژمارەی مامۆستایان و قوتابخانەکان و قوتابییەکان، ژمارەی دەورەکانی پێگەیاندنی مامۆستا و لە ئاستی کوردستانیش دا، زانیاریت هەیە بۆم بنووسە.\nوەڵام: لە ساڵی ١٣٥٩ را هەموو ساڵێک لە هاوێنان دا کلاسی ( بازاموزی ) مان هەبوو.\nدەتوانین بە تەقریبی بڵێین نزیک بە ١٠٠ مامۆستا و ١٠٠٠ قوتابی هەبوو، بەڵام ناتوانین بڵێین کە چەند قوتابخانەمان هەبووە، دیارە ئەگەر ئارشیوی کۆڕی پەروەردەمان هەبێ ئەو باشتر.\n١٠ ـ ئایا لە ناوچەکانی دیکە ( جگە لە موکریان ) کوڕی پەروەردە، تێکۆسانی هەبوو؟ ( مەبەستم لە سەقز بۆ خوارەوەیە: سەقز، سنە، مەریوان، دیواندەرە، سنە کامیاران و هەورامان و …. )\nوەڵام: لە هەورامان هەمان بوو، دەرسی سەرەتایی و ناوەندیشی لێ دەگوترایەوە، ئێمە بۆ خۆمان لەوێ دەرسی سەرەتایی و ناوەندی‌مان دەرس داوە.\nدیارە ئەگەر دەتهەوێ بە درووستی لە باس‌و خواستی کۆڕی پەروەردە ئاگادار بی یان دەبێ لە ئارشیوی کۆڕ یان ئەگەر وەگیر کەون زانیاری لەم بەڕێزانەی خوارەوە وەربگری:\n١ ـ کەماڵ خالیدی ٢ـ رەحیم ئەمیری ٣ ـ حەمەرەسووڵ حەسەن‌پوور ٤ ـ جەعفەر مەنگوری ٥ ـ جەماڵ شەریفی ٦ ـ هاشم ڕۆستەمی ٧ ـ مستەفا موسەوی ٨ ـ عەبدوڵلا ڕەحیمی ٩ ـ ئەحمەد کاکەمەمی ١٠ ـ دوکتور خەلیقی ١١ ـ سەکینە حوسێنی ١٢ ـ کەماڵ حوسێنی برای سەکینە حوسێنی ١٣ ـ ئەبووبەکر لاوچاک ١٤ ـ سەیفوور بزموونە ١٥ ـ محەممەد ئەحمەدیان ١٦ ـ محەممەد ئەحمەدی ١٧ ـ مستەفا دادار ١٨ ـ نەسرین حەدداد ١٩ ـ گەلاوێژ حەسەن‌زادە ٢٠ ـ مامۆستا عەزیم ٢١ ـ شوعلە قادری ٢٢ ـ عەزیز رەمەزانی ٢٣ ـ گەلاوێژ قادری ٢٤ ـ کەریم سۆفی‌زادە ٢٥ ـ حەمەعەلی سۆفی‌زادە ٢٦ ـ ساڵح نەڵۆسی ٢٧ ـ ئیسماعیل حەسەن‌عەلیپوور ٢٨ ـ سوهەیل حەدداد ٢٩ ـ قادر محەممەدگوڵ ٣٠ ـ مەجید سوڵتانپوور ٣١ ـ قاسم قارەمانی ٣٢ ـ سالم غەفووری ٣٣ ـ پەیمان محەممەدگوڵ ٣٤ ـ نەسرین حەسەن‌زادە ٣٥ ـ مستەفا مەعرووفی ٣٦ ـ کەژاڵ عەیزی ٣٧ ـ سولێمان نیکنام ٣٨ ـ کامران قازی ٣٩ ـ مستەفا قەڵاتی ٤٠ ـ ئاڵماسی سەید نەجمە ٤١ ـ پەروین بزموونە ٤٢ ـ ڕووناک مێهرپەروەر ٤٣ ـ سەلاح مێهرپەروەر ٤٤ ـ ڕەحمان سنەیی ٤٥ ـ قەسیم خان نەرزیوە ٤٦ ـ مامۆستا قادر کۆمیتەی سەردەشت ٤٧ ـ هیوا بێتووشی کۆمیتەی سەردەشی ئەندامی کۆڕ ٤٨ ـ باسیت عەزیزی ٤٩ ـ محەممەد سوفی‌زادە ٥٠ ـ فەریدە قادری ٥١ ـ سەید ئەبووبەکر تورەجی ٥٢ ـ خالید گەردی\nبراگیان هەتا ئێرە جارێ هەر ئەو ناوانەمان لەبیر مابوو\nلەگەڵ سوپاس خالید و شوعلە\nنووسینەوە: حەمەرەسووڵ کەریمی


خۆشەویستە یۆنانییەكەی سەددام نهێنییەکان بۆ رووداو ئاشکرادەکات\nلەلایەن رووداو 8/3/2018\nپارسیولا لامپسۆس، خۆشەویستە یۆنانییەكەی سەددام حوسێن\nلە ماڵەكەی خۆی لە سوێد، لاپەڕەی ئەلبوومی وێنەكانی هەڵدەداتەوە و بە پەنجە ئاماژە بۆ وێنەكانی نێو ئەلبوومەكە دەكات و دەڵێت :"ئەمە باوكمە، ئەمە دایكمە، ئەمە برامە، ئەوەش منم، ئەوانە هەموویان خزم و كەسوكارن، مامەكانم لەگەڵ هاوژینەكانیان". بەڵام ئەو بەتەنیا یادەوەرییەكانی ئەو رۆژانە دەگێڕێتەوە كە لەگەڵ بەهێزترین پیاوی رۆژهەڵاتی ناوەڕاست بەسەری بردووە.\nئەم چیرۆكەی لێرە دەیخوێننەوە، دۆكیۆمێنتارییەكی تەلەڤزیۆنی رووداوە لەگەڵ ژنێكی یۆنانی كە خۆشەویستی سەددام بووە، دۆكیۆمێنتارییەكە بەم نزیكانە لە كەناڵی (رووداو)ـەوە پەخش دەكرێ.\nپارسیولا لامپسۆس، ئافرەتێكی بە رەچەڵەك یۆنانییە، بەڵام لە لوبنان لەدایكبووە. باوكی خاوەن كارگەیەكی گەورە بووە، لە پەنجاكانی سەدەی رابردوو حكومەتی عێراق بانگهێشتی دەكات بۆ ئەوەی پاڵاوگەی نەوت لە عێراق دروست بكات، ئیدی یادەوەرییەكانی پارسیولا لێرەوە دەستپێدەكەن.\nیەكەم بینینی سەددام\nپارسیولا هەرچەندە بچووك بووە، بەڵام باشی لەبیرە كە ساڵی 1956 دێنە عێراق و ژیانێكی نوێ دەستپێدەكەن. ئەو دەڵێت: "دەستم كرد بە گەشەكردن، رۆژ بە رۆژ جوانتر دەبووم، سەرنجڕاكێشتر و بەهێزتر دەبووم. لەو تەمەنەدا كە هەموو كچان خەون بە ژیانێكی نوێ و بەختەوەرییەوە دەبینن. لەو ساتەوەختەی ژیانمدا سەدام حوسێنم ناسی".\nعودەی دەستدرێژی كردە سەر هەردوو كچەكەم\nهەر كاتێك چاو دادەخات، حەز دەكات ئەو رۆژەی بێتەوە خەیاڵ كە سەددام حوسێنی تێدا ناسی. پارسیولا باسی ئەو رۆژە دەكات و دەڵێت: " دراوسێكەم، جینا، تەلەفۆنی بۆ كردم. گوتی ئەمڕۆ میوانم هەیە. وەك ئەوەی پێشتر زانیبم كەسێكی نوێ دەناسم، زۆر خۆم جوان كردبوو، بەڵام سوێند دەخۆم ئەو كات نەمدەزانی كێیە. هەرگیز بۆ یەك خولەكیش لەبیری ناكەم. هەر كە چاوم دادەخەم، دەمەوێ جارێكی دیكە لەو ساتەدا بژیم. كە سەیریم كرد، ئای خوایە، زۆر قۆز بوو. بۆ من وەك ئەوە بوو شازادەیەك بە سواری ئەسپ هاتبێت و منی لەگەڵ خۆی رفاندبێت. تەنیا چەند چركەیەكی كەم بوو، بەڵام من تاوەكو ئێستاش هەرگیز ئەو چەند چركەیەم لەبیر نەكردووە".\nچوون بۆ كۆشكەكەی سەددام\nشۆخ و شەنگییەكەی هەر زوو سەرنجی سەددام رادەكێشێ، بەوجۆرە یەكتر بینینەكەی ماڵی جینا، دوا دیداری نێوان سەددام و پارسیولا نابێ.\nئەو بێ ئاگا بوو لەوەی سەددام چ تەڵەیەكی بۆ ناوەتەوە. ئەو خرابووە ژێر چاودێریی دارودەستەكەی، دەیانزانی هاوڕێكانی كێن.\nپارسیولا دەڵێت: "یەكێك لە هاوڕێكانم كە ناوی فریال بوو، ئیشی ئەوە بوو هەركات سەددام داوای كچێك یان ژنێك بكات بۆی پەیدا بكات. هات بۆ لای من و بە سەیارەی ئەو رۆیشتین. لە شار چووینە دەرەوە. خانوویەكی زۆر گەورەم بینی، دەرگا كرایەوە، سەیری ناوەوەم كرد، خوێنم بە جۆش هات. خۆی بوو، سەددامم بینی. وەك بەفرم لێهات، شۆك بووم". پارسیولا حەز ناكات باسی ئەوە بكات كە دواتر چی روویدا "هیچ توانایەكم نەبوو بۆ ئەوەی دووری بخەمەوە یان بڵێم نەخێر. سەیری خۆمم كرد، چیدی خۆم نەبووم".\nساجیدە دەیزانی كە سەددام براكەی دەكوژێ\nلەو رۆژانەدا سەددام ئامادەكاری دەكرد بۆ ئەوەی ببێتە سەرۆكی حیزبی بەعس. پارسیولا شوو بە سیرۆب ستیڤان سكەندەریان دەكات كە كوڕی دەوڵەمەندترین خێزانی عێراق بوو. بەڵام سێبەری سەددامی لێ جیانابێتەوە :"زۆر خۆشحاڵ و بەختەوەر بووم. چونكە منداڵم لە سیرۆب هەبوو، بوومە دایك، هەستی نوێم لەلا دروست بوو. رێزم لە مێردەكەم دەگرت. بەڵام هیچ كات سەدامم لەبیر نەكرد".\nسەددام ماڵی وێرانكردن\nكریسمسە، ماڵەكەی پارسیولا و سیرۆب بە داری كریسمس رازێنراوەتەوە، بەدیار تەلەفزیۆنەوە دانیشتوون و سەیری هەواڵەكان دەكەن. بێژەری هەواڵەكان بەیاننامەیەك دەخوێنێتەوە، لە نێو بەیاننامەكەدا لیستێكی درێژی ناوی خێزانە دەوڵەمەندەكان دەخوێندرێتەوە كە حكومەت دەست بەسەر سەروەت و سامانەكانیاندا دەگرێ. یەكێك لە ناوەكان سیرۆب ستیڤان سكەندەریان بوو.\nپارسیولا دەڵێت: "لەو كاتەدا مێردەكەم هەستایە سەر پێ و پڕی دایە درەختی كریسمسەكە، فڕێیدایە حەوشەی ماڵ. گوتی هەموو شتێكمان لەدەستچوو. خاوەنی مەزرەعەی دیالە و ئومەلعەزام بوو. هەموو عێراقییەكان دەیانزانی ئومەلعەزام چییە". پارسیولا ئەوكات نەیدەزانی چی روودەدات، بەڵام دوای چەند ساڵێك بۆی روون دەبێتەوە كە ئەوە پەیامێكی بچووكی سەددام بوو بۆ ئەو "یەكەم زەڕبە بوو لێیداین. پێموابوو منی لەبیر كردووە، بەڵام پێیگوتم بۆ هەمیشە بۆ هەر كوێ بچی چاودێریت دەكەم و دەزانم چی دەكەی، هەمیشە".\nهەر ئەو شەوە لە دەرگای ماڵیان دەدرێ. دوو هاوڕێی مێردەكەی بوون، بە سكەندەریان دەڵێن "تۆ لێرە چی دەكەی. تۆ دەمری، سەددام بەری بەیانی دێت و دەتبات، هەر ئێستا لێرە بڕۆ". هەر هەمان شەو هاوژینەكەی دەچێتە دەرەوە و ئیدی نایبینێتەوە.\nپارسیولا ئەوكات تەمەنی 22 ساڵ بوو، دەستی منداڵەكانی دەگرێ و دەچێتەوە ماڵی دایكی، دەچێتەوە هەمان ئەو ژوورەی تێیدا گەورە بووە. رۆژێك دانیشتبوون، تەق تەق لە دەرگای ماڵی دایكی درا "عەلی سوێدی بوو، پارێزەری مێردەكەم، زەرفێكی نامەی بۆ هێنابووم، گوتی ئەمە بۆ تۆیە. سەیری كاغەزەكەم كرد، تەڵاقنامە بوو. من لە مێردەكەم جیابووبوومەوە بێ ئەوەی خۆم ئاگادار بم".\nگەڕانەوە بۆ یۆنان\nدوای سیرۆب، ژیان لە عێراق بۆ پارسیولا هیچ مانایەكی نەما، بۆیە بڕیاری دا بچێتە یۆنان، لەوێ خانووی بەكرێ گرت و ئیشیشی دەستكەوت، بەڵام بابەتی خوێندنی منداڵەكانی هاتە گۆڕێ، ناچار بوو بگەڕێتەوە عێراق. پارسیولا دەڵێت "كە قوتابخانە كرایەوە، منداڵەكانم برد، پێیانگوتم پێویستمان بە نامەی پشتگیریی باڵیۆزخانەیە كە بیسەلمێنێ منداڵەكانت لە عێراق خوێندوویانە".\nوەك بڵێی ئەو نامەیە تەڵەیەك بێ بۆ پارسیولا دانرابێتەوە "چوومە باڵیۆزخانەی عێراق، باڵیۆزم بینی، لەگەڵی دانیشتم. گوتی دەزانم بۆچی هاتووی، نامەی پشتگیریت بۆ ئامادە دەكەین، بەڵام بابەتێك هەیە دەمانەوێ پێتی بڵێین. گوتی لە سەرۆكایەتی كۆماری عێراقەوە نامەیەكمان بۆ هاتووە. منیش گوتم چی؟ لە نامەكەدا نووسرابوو خاتوو پاریسولا بە فەرمانی جەنابی سەرۆك كۆماری عێراق- سەددام حوسێن- لەگەڵ سێ منداڵەكەی بگەڕێتەوە عێراق. گوتی پێویستە ئەمڕۆ پاسپۆرتی یۆنانیت بدەیە ئێمە، بیرت نەچێ لەوێ خێزانێكت هەیە".\nسەدام دەیگوت خەڵكی عێراق باش دەناسم و دەزانم چییان دەوێت\nپارسیولا گەڕایەوە عێراق، بەڵام ئەوە لەلای پارسیولا هێشتا سەرەتای چیرۆكەكەیە، پارسیولا دەڵێت "چوومەوە لای دایكم، دیسان تووشی پەرێشانی بووم. رۆژی دواتر كاژێر هەشتی بەیانی، دوو ئەفسەر هاتن بە دوامدا و بردیانم بۆ فەرمانگەی نشینگە. لەوێ لە دەرگای یەكەم سڵاوی سەربازییان بۆ كردم. گوتم كێشە چییە؟ پاسپۆرتەكەم دەدەنەوە؟ گوتیان پاسپۆرتێكی عێراقیت دەدەینێ بە ئیمزای خودی سەددام حوسێن. پاسپۆرتی ڤی ئای پی".\nسەددام پەلەی بینینی دڵبەرەكەیەتی، هەر رۆژی دواتر دارودەستەكەی بەدوای پارسیولادا دەنێرێ. پارسیولا ناچارە، بەڵام دەزانێ میوانی سەددامە، بۆیە خۆی بە جوانترین شێوە دەڕازێنێتەوە و نایەوێ بە لاوازی دەربكەوێ "دەرگای دڵم داخست، بیرم دەكردەوە، چونكە ئەگەر بە قسەی دڵم كردبا، دەمردم. وەك فیلمێك وا بوو. كە چووم بۆ لای، لە پشت من راوەستابوو. گوتی "ئاها، نەگۆڕاوی، بەڵام زۆر زۆر زۆر جوانتری. وەڵامم نەداوە، هیچم نەگوت. تەنیا سەیری نێو چاویم كرد. سەیری كردم و گوتی: بەم جۆرە سەیرم مەكە. ئەو نیگایەم زۆر تووڕەی كرد. گوتی تەواو، ئەوەی ویستت بیڵێی گوتت. دەتوانی بڕۆی، تەلەفۆنت بۆ دەكەم".\nسەددام حوسێن ژیانێكی سەختی هەبووە، لەسەر شەقامەكان ژیاوە و بەبێ پێڵاو سووڕاوەتەوە. كە لەدایك بووە، باوكی خۆی نەدیوە. دایكی شووی كردووەتەوە. دوای چەندین ساڵ ژیانی كولەمەرگی، بە یارمەتی خەیروڵڵا تولفاح، دەبێتە ئەندامی حیزبی بەعس. بەعس دەسەڵاتی دەداتێ. هەنگاو بە هەنگاو دەستیكرد بە دۆزینەوەی خۆی.\n"سەددام زۆر تایبەت بوو"\nپارسیولا لە وەسفی سەددامدا دەڵێت: "سەددام تایبەت بوو، زۆر زیرەك بوو لە خۆدەرخستن. بەڵام كاتێك تووڕە دەبوو یان دڵخۆش، یان ئەگەر شتێكی لە كەسێك ویستبا، كێشەیەكی هەبا، نەیدەتوانی هەستەكانی بشارێتەوە. هەموو ئەو كەسانەی لە دەوروبەری بوون، دەبووایە هەمیشە چاوەڕێی شتی باش و خراپ بكەن. سەددام بەجۆرێك بوو كە لەیەك ساتدا دەكرا بە كەسێك بڵێ وەرە خانوویەكت دەدەمێ، دوای كەمێك بانگی بكاتەوە و بڵێ وەرە دڵت دەردێنم. نەدەكرا پێشبینی بكرێت بیر لە چی دەكاتەوە. لەبەرئەوە كەسایەتییەكی زۆر ئاڵۆزی هەبوو".\nئەو رەفتارانەی سەددام وای لە پارسیولا كردبوو كە هیچ هەستێكی بۆ سەددام نەمێنێ، تەنیا لەبیری ژیانی خۆیدا بوو، چۆن بژی، چۆن بتوانێ لەگەڵی هەڵبكات "بەڵام هەمیشە دەترسام نەمدەزانی سبەی بە زیندوویی دەمێنمەوە یان نا. كەس لەگەڵ سەدام گەرەنتی ژیانی نەبوو".\nپارسیولا یادەوەرییەكانی خۆی لەگەڵ سەددام لە دووتوێی كتێبێكدا بەناوی (My Life With Saddam) بڵاوكردووەتەوە كە تا ئێستا بۆ نزیكەی 40 زمان وەرگێڕدراوە.\nعودەی نزیكترین هاوڕێی سەددامی كوشت\nپارسیولا دەڵێت دوور لە ویستی خۆی، عودەی بە زۆری كردوویەتی بە سكرتێری خۆی لە لێژنەی ئۆڵۆمپی. ئەو زۆر شت لەبارەی عودەی دەزانێ و دەڵێت "عودەی جۆرێك لە مادەی هۆشبەری بەكاردەهێنا، مەترسییەكەی لەوەدا بوو هاوڕێی زۆر باشی هەبوون، عودەی لەژێر كاریگەریی ماددەی هۆشبەردا چەندین هاوڕێی خۆی كوشت".\nعودەی لە سەددامیش نەدەترسا چونكە نازی دایكی هەبوو\nتەنانەت عودەی دەستی لە هاوڕێكانی باوكیشی نەدەپاراست. پارسیولا باسی كوشتنی كامیل حەننا دەكات و دەڵێت "كامیل حەنا باشترین هاوڕێی سەددام بوو، زۆری خۆشدەویست. سەددام هیچ شتێكی نەدەخوارد و نەدەخواردەوە ئەگەر پێشتر كامل حەننا تاقی نەكردباوە. بەبێ ئەو بۆ هیچ شوێنێك نەدەچوو، بەڵام سەیركە چی روویدا. رۆژێكی ساڵی 1988، حوسنی موبارەك و سوزان موبارەك سەردانی سەددامیان كرد. سەددام ئەو شەوە ئاهەنگێكی رێكخست. عودەی كێشەی زۆری نایەوە. لە سەرەتاوە پێیانگوت بۆت نییە بچیتە لای باوكت و بێزاری بكەی، عودەی لە نزیك ئەو ژوورەی سەددام و میوانەكانی لێ دانیشتبوون، میوزیكی بەدەنگی بەرز لێدابوو. سەددام بە كامیل حەننای گوت بچێ بە عودەی بڵێ دەنگی میوزیكەكە كەم بكات. لەو كاتەدا عودەی كامیل حەنای كوشت. عودەی گوێی بە كەس نەدەدا، نە لە سەددام و نە لە هیچ كەس دەترسا، چونكە نازی دایكی هەبوو".\nسەبارەت بە قوسەی كوڕی سەددامیش، پارسیولا دەڵێت: "قوسەیم دەناسی، زۆر جیاواز بوو لە عودەی. زۆر هاوشێوەی خاڵی بوو. كۆپی ئەو بوو. جیاواز بوو، كەسێكی هەڵەشە و هەڵچوو نەبوو وەكو عودەی. بەڵام دواجار ئەویش ئەندامی هەمان خێزان بوو".\nكۆڕی خاڵی خۆی كوشت\nعەدنان خەیروڵڵا برای ساجیدە و كوڕی خەیروڵڵا تولفاح بوو. بەلای پارسیولاوە كەسێكی زۆر باش بوو "سەدام ترسی لێی هەبوو. خۆشیدەویست، بەڵام سەددام كوشتی، چونكە لە كودەتا دەترسا".\nپارسیولا باسی ئەو رۆژە دەكات كە عەدنان كوژرا و دەڵێت: "ئەو رۆژە سەددام داوای لە ساجیدە كرد سەردانی خەیروڵڵا تولفاح بكەن. عەدنان خەیروڵڵا بە ئەركێك دەبووایە چووبا شوێنێك، رۆژی دواتر گەڕاباوە. ساجیدە گوتی دەزانم كە بەنیازی بیكوژی، دەزانم دەیكوژی. چەند خولەكێك دواتر هەلیكۆپتەرەكەی لە ئاسمان تەقییەوە". پارسیولا دەڵێت "سەددام متمانەی بە كەس نەبوو، هەموو ئەو بەرپرسانەی لە دەوروبەری بوون وەك ئەوە وابوو نەبن، سەددام متمانەی بە سێبەری خۆیشی نەبوو".\nحەز و ئارەزووەكانی سەددام\nپارسیولا لەبارەی حەزەكانی سەددامەوە دەڵێت: "خولیای جیاوازی هەبوون، زۆر حەزی لە راوكردن بوو. حەزی لە نێو سروشت بوو. ئەگەر خەمبار با هەمیشە بە تەنیا لە یەك ژوور دەمایەوە. سەیری فیلم یان شتێكی دەكرد، حەزی نەدەكرد لەگەڵ كەس قسە بكات". هەروەها دەڵێت: "ویسكییەكی تایبەتی هەبوو، هەندێجار بە بوتڵی ویسكییەوە سەمای دەكرد. ئەو كات هەستت دەكرد كە زۆری خواردووەتەوە و سەرخۆشە. پاشان دەمانچەكەی بەرز دەكردەوە. ئەوە شێوازی خۆشی دەربڕینی بوو".\nپارسیولا زیاتر لەبارەی حەزەكانی سەددامەوە قسە دەكات و دەڵێت: "حەزی دەكرد كڵاوی لەسەر بێت، وەك فیلمە ئەمریكییەكان. زۆر حەزی لە سەیركردنی فیلمی گاد فازەر دەكرد، مانگی جارێك سەیری دەكرد".\nهەر كە بە بوتڵی ویسكییەوە سەمای دەكرد، دەمزانی كە سەرخۆشە\nهەروەها دەڵێت: "سەددام چەندین كۆشك و شوێنی حەوانەوەی لە باكووری عێراق هەبوون. زۆر حەزی لەو ناوچەیە بوو، چێژی لە مانەوە لەوێ دەبینی. هەركات سەردانی دهۆك یان سلێمانی دەكرد ڤیدیۆی گەشتەكەی دەگرت. لەگەڵ خێزانەكەی یاری دەكرد و پێدەكەنی".\nكاتێك پارسیولا پرسیاری ئەو هەموو خوێنڕشتنەی لە سەددام كردووە، سەددام وەڵامی داوەتەوە "تۆ هیچ نازانی. تۆ لێرە لەسەر شەقامەكان گەورە نەبووی. من لەسەر شەقام گەورە بووم. بۆیە خەڵكەكە باش دەناسم، دەشزانم چییان دەوێت".\nدەستدرێژی بۆ سەر كچەكانی\nیادەوەرییە تاڵەكانی پارسیولا كۆتایی نایەن. نەك خۆی، منداڵەكانیشی بەدەست خێزانەكەی سەددامەوە گرفتار بوون. ئەو باسی ئەو رۆژە دەكات كە عودەی دەستدرێژی كردووەتە سەر كچەكانی و دەڵێت "رۆژێك بەتەنیا كچەكانمی بانگ كرد بۆ ئەوەی بیانبا بۆ راو. چیمان كردبا، سێ ژن، كێ دەیتوانی بە عودەی بڵێ نەخێر؟ ئێوارە بوو كە هاتنەوە. یەكێك لە كچەكانم حاڵی زۆر خراپ بوو. زۆر خراپ. نەمدەتوانی پێیان بڵێم چیتان بەسەرهات. راستەوخۆ تێگەیشتم كە چی روویداوە. چاوم داخست و تەواوی فیلمەكە كە بەسەرخۆم هاتبوو، هاتەوە پێش چاوم".\nپارسیولا لە رابردووی خۆی پەشیمان نییە، چونكە بەدەست خۆی نەبووە، بەڵام دەڵێت ئەگەر ئێستا بگەڕێتەوە بۆ ئەوكاتە، چەندین رێگەی هەن بۆ ئەوەی بە سەددام بڵێ نا.\nپارسیولا ئەو ماوەیەی لە كۆشكەكانی سەددام بووە، بەردەوام بەدوای دەرفەتێكدا گەڕاوە خۆی لە دەستی رزگار بكات. ئەو رۆژە هات و پارسیولا رایكرد، ئەو دەڵێت: "دوای رۆژێكی درێژ، گەیشتمە دهۆك. چەند كەسێك هاتن، خۆم لەنێو موخابەراتی كوردستان بینییەوە. گوتیان تۆ پارسیولای؟ گوتیان میوانی ئێمەی، لەگەڵمان وەرە. منیان برد، بەڕێگای مووسڵدا. بەرلەوەی بگەینە موسڵ وەستاین. ئۆتۆمبێلێكی رەشم بینی هات، شۆفێرەكەم دابەزی و قسەی لەگەڵ شۆفێری ئەو ئۆتۆمبێلە كرد، پارەی لێوەرگرت و گەڕایەوە، دواتر گەیشتینە ئوردن".\nلەوێ پارسیولا تەسلیمی چەند كەسێك دەكرێ كە سەرپەرشتیارەكەیان كەسێك بوو بە حەجی بانگ دەكرا" ئەو پێیگوتم ئێمە هەموو شتێك لەبارەی تۆوە دەزانین. پارەیەكی زۆرمان داوە بۆ دۆزینەوەی تۆ. نەمدەزانی ئەو كەسە دەبێ كێ بێت كە لە پشت ئەم چیرۆكەوەیە. پێیانگوتم دەبێ لێرەوە بچیتە سووریا. بەڵام زۆر زۆر قورس و مەترسیدارە، چونكە هەموو موخابەراتی عێراق بەدوای تۆوەن. رۆژێك حەجی هات و گوتی میوانمان هەیە. میوانی ئەمریكی. باشە ئەمریكییەكان چییان دەویست؟ تەلەڤزیۆنی ئەی بی سی، گەورەترین رۆژنامەوانیان ناردبوو، كلێر شیپمان و تیمەكەی. ئەو كات بەتەواوی لە چیرۆكەكە تێگەیشتم كە ئەوە ئەمریكییەكان بوون پشتگیرییان دەكردم. ئەوان پێویستیان بە من بوو، ژیاننامەی راستەقینەی سەددامیان دەویست".\nئەمریكییەكان پێشنیاز بۆ پارسیولا دەكەن بگەڕێتەوە یۆنان، بەڵام ئەو سوێد هەڵدەبژێرێ. ئەو دەڵێت "بەیارمەتی چەند ناسیاوێك، منیان هێنایە سوێد، چونكە من لە یۆنان كێشەیەكم هەبوو، لەوكاتەدا یۆنان كراوە بوو، هەموو كەسێك دەیتوانی بە ئاسانی بگاتە یۆنان، موخابەراتی سەددامیش دەیانتوانی. پێیانگوتم وەرە سوێد."\n"سەددام ژیانی لێسەندم"\nسەددام ژیانی پارسیولا و هاوژین و منداڵەكانی برد، بەڵام ئەو هەرگیز حەزی نەكردووە كۆتایی سەددام بەو شێوەیە تراژیدی بێ، پارسیولا دەڵێت: "سەددام هەرگیز پەشیمان نەبوو، هەرگیز داوای لێبوردنی نەكرد. خەفەتم بۆی دەخوارد، نەك لەبەرئەوەی كەسێكی باش بێت یان خۆشمویستبێت، بەڵكو لەبەرئەوەی دەمگوت بۆ ئەمە كۆتایی سەددام بێت، بۆ رێگەی بەخۆی دا ئاوای لێ بێت؟ نەمدەویست ئاوا بیبینم. دەسەڵاتت چی لێهات؟".\nپارسیولا دیمەنی لە سێدارەكانی سەدامی بینیوە و دەڵێت: "لەوكاتەدا دیمەن بە دیمەنی ژیانی ئەوم دەهاتەوە بەر چاو. دیمەنی باش و خراپ. نەمدەتوانی باوەڕ بكەم، ئەوە سەددام نەبوو كە وای بەسەرهات".\nسەددام مانگی جارێك سەیری فیلمی گاد فازەری دەكرد\nئەو باسی هەستی خۆی دەكات و دەڵێت: "چی بڵێم؟ كە دڵخۆش بووم؟ دڵتەنگ بووم؟ شۆك بووم. سەددام ژیانی لە من ستاند. منی نەكوشت، بەڵام ژیانی لێستاندم. زۆر باشتر دەبوو ئەگەر كوشتبامی. زیندوو بووم، بەڵام ژیانی بردم".\nنیشانەکردن : سەددام\n38145 ژمارەی بینین


کەی پلاکی ئۆتۆمبێلەکەت دەگۆڕیت؟ – تۆڕی میدیایی خەڵک\nکەی پلاکی ئۆتۆمبێلەکەت دەگۆڕیت؟\n2018/07/06 - 11:52 PM\nپلاك یەكێكە لە گرنگترین بەشەكانی بزوێنەری بەنزین، كە كاریگەرییان هەیە لەسەر توانا و کارکردنی بزوێنەری ئۆتۆمبێل، لەگەڵ کۆن بوونیدا چەند گرفتێکی دیار لە بزوێنەر دەردەکەون.\nئەركی سەرەكیی پلاك بڵاچە دانە لەو تێکەڵەی ھەوا و بەنزینەی ھاتۆتە نێو پستۆنەکانەوە، لە ماوەی تەنھا خولەکێکیشدا ھەزاران بڵاچە دەدات و بەو ھۆیەشەوە تێکەڵەی بەنزین و ھەوا دەسوتێت و ئۆتۆمبێل کارپێدەکات.\nئەم پلاكانە هەر جۆرێك بن كاریگەریان نابێ لەسەر زیادكردنی توانای بزوێنەر لەڕووی ژمارەی توانای ئەسپەكانەوە، بەڵام پێویستە هەوڵ بدرێت جۆری باش و گونجاو بەكاربێت تا هێزی بزوێنەر نەدات لە کورتی.\nهەر پلاكێكی بزوێنەری ئۆتۆمبێل دەتوانرێ ماوەی (٣٠ بۆ ٦٠) هەزار كیلۆمەتر بەباشی كاربكات، دواتر بەھۆی سووتانی گەیەنەرەکانییەوە، توانی ئاگرکردنەوەی باش نامێنێت، بەوەش کێشەی دیار لە بزوێنەری ئۆتۆمبێل سەرھەڵدەدات.\nچەندین ئاماژەش هەن بۆ ئەوەی پێویست بێت پلاكەكان بگۆڕدرێن، بەنمونە: گرفتی سوتان و گرفتی سلف لێدان و هەندێ جاریش ئۆتۆمبێلەكە لەكاتی ڕۆشتندا دەیبڕێت، هاوكات دابەزینی توانای بزوێنەر و بەرزبونەوەی ڕێژەی بەكارهێنانی سوتەمەنی و داخورانی جەمسەرە كارەباییەكانی نێو سەرە پلاكەكان لە کاتی کردنەوە و تەماشاکردنیدا.\n٢٢ ئامێری تەکنەلۆژی زۆر ناوازە منداڵەکان لە داهاتوودا پیر دەبن و بەکاری دێنن\nهواوی كامێرای پاڵپشت بەزیرەكی دەستكرد لەمۆبایلی HUAWEI P20 Pro دەوەشێنێت بۆ وێنەگرتنی شەوانە


یادی تێرۆری د. قاسملوو لە سەروبەندی ٧٥ ساڵەی دامەزرانی حیزبدا. قادر وریا – Giareng\nلە چوار شه‌ممه - 8 07 2020\n٢٢ی پووشپەڕی ١٣٩٩، ٣١ ساڵەی تێرۆری د. قاسملووی ڕێبەر خەریکە لێمان نزیک دەبێتەوە. ئەمساڵ لە کاتێکدا یادی خەساری گەورەی لەدەست دانی د. قاسملوو دەکەینەوە کە بەرەو ٧٥ ساڵەی دامەزرانی حیزبی دێموکراتی کوردستان دەچین.\nلێک‌نزیک بوونی ئەو دوو بیرەوەرییە، وامان لێ دەکا کە لە یادکردنەوەی هەر کامێکیاندا، گۆشەنیگایەکمان لە سەر ڕووداو یا بیرەوەرییەکەی دیکە بێ.\nدوای قازی محەممەد، پێشەوا و دامەزرێنەری حیزبی دێموکراتی کوردستان، هیچ ناوێکی دیکە بە ڕادەی ناوی د. قاسملوو، سێبەر و تیشک و نفووزی نەخستوەتە سەر ئەم حیزبە. هیچ ناوێکی دیکە ئەوەندە ئادرەس و ناسێنەری حیزبی دێموکرات نەبوون. هیچ کەسایەتییەکی دیکەش ئەوەندە لە بنیات‌نانەوە و زیندووکردنەوەی ئەم حیزبە و شوناس پێ‌دان و ڕەنگ‌ڕێژکردنی ڕێباز و سیاسەتەکانیدا، ڕۆڵ و کاریگەرییان نەبووە. ئەم ڕاستییانە وامان لێ دەکەن ئەو پرسیارە لە خۆمان بکەین، د. قاسملووی ڕێبەر، چیی لە دوای خۆی بۆ حیزبەکەی و لە ڕێگای خەبات و تێکۆشانی حیزبەکەی، بۆ نەتەوەکەی بەجێ هێشتوە و، حیزبی دێموکرات چەند توانیویەتی و چۆن دەتوانێ، هەڵگر و پارێزەری میرات و سامانێک بێ کە لەو ڕێبەرەوە بۆی ماوەتەوە؟\nقسەی تێدا نییە لە یادکردنەوەی تێرۆری د. قاسملوو و هاوڕێ عەبدوڵڵا قادری ئازە‌ردا، یەکەم شت دوای ٣١ ساڵ کە هەر وا مایەی داخ و بە ئازارە، داخراویی ئەو پەروەندەیە، سەرپۆش دانانی دەوڵەتی ئوتریش لەسەر ڕاستییەکانی ئەو تاوانە تێرۆریستییە و، بەڕێوە نەچوونی حوکمی عەداڵەت لە بارەی بەڕێوەبەرانی ئەو تاوانە گەورەیەیە. بێ‌گومان هەتا ئەو پێشێل‌کردنەی حەق و دادپەروەری درێژەی هەبێ، حیزبی دێموکرات، نەتەوەی کورد و هەموو خوازیارانی عەداڵەت لە سەریانە نەحەسێنەوە و وەبیر خۆیانی بێننەوە کە پێویستە بە دوای ڕێگا و ئامرازی کاریگەر بە مەبەستی کرانەوەی ئەو پەروەندەیەدا بگەڕین. ئەو پرسیارە لە جێی خۆی‌دایە کە خاوەنانی ئەو کەیسە، حیزبی دێموکرات و بزووتنەوەی نەتەوەیی و ئازادی‌خوازی لە ڕۆژهەڵاتی کوردستان، ئایا بەڕاستی هەموو دەرگایەک و هەموو ڕێگایەکیان لەسەر داخراوە و هەمووانیان تاقی کردوەتەوە؟ دوای ئەو هەمووە ساڵە و ئەو هەمووە گۆڕانە کە لە پێوەندییە نێودەوڵەتییەکاندا ڕوویان داوە، هێشتا هەلومەرجێکی باشتر لە سوودی ئەو کەیسە و قوربانییەکانی ئەم تێرۆرە و ڕاستی و حەق و عەداڵەت نەهاتوەتە کایەوە؟!\nدووهەم خاڵ لە پێوەندی لەگەڵ تێرۆری د. قاسملوو‌دا، هەمیشە و هەموو کات جێگای سەرنج بووە، ئەوەیە کە ڕێژیمی کۆماری ئیسلامی بە لە نێو بردنی د. قاسملووی ڕێبەر چ زەبرێکی قورسی لە حیزبەکەی و لە بزووتنەوەی شۆڕشگێڕانە و ئازادی‌خوازانەی کوردستان دا و، ئەو حیزبە و ئەم بزووتنەوەیە، چەندە توانیویانە شوێنەوارە گەورە و قووڵەکانی ئەم خەسارە کەم بکەنەوە؟\nئەوە کە چەندین ساڵ دوای نەمانی ئەو ڕێبەرە، حیزبی دێموکرات سەرەڕای هاتنە کایەی زۆر فاکتەر و هەلومەرج لە بەرژەوەندیی ڕێژیمی ئێران لە ئاستی ناوچەدا و، لە زیانی بزووتنەوەی کورد لە ڕۆژهەڵاتی کوردستان، توانیویە وەک هێزێکی سەرەکی لە مەیدانی خەبات و بەربەرەکانی لەگەڵ کۆماری ئیسلامیی ئێراندا بمێنێتەوە و، کوردستان هەر وا یەکێک لە ناوەندە گرنگەکانی دژایەتی لەگەڵ دەسەڵاتی جەهەننەمی و دژەگەلیی ئەو ڕێژیمە بێ، دەتوانین وەک خاڵێکی جێگای شانازی بۆ درێژە دەرانی ڕێگا و ئامانجەکانی ئەو ڕێبەرە بیبینین. جگە لەمەش قاسملوو وەک ڕێبەرێک و وەک سەرچاوە و داهێنەری زۆر پرەنسیپ و باوەڕ و سیاسەت، جگە لەوەی لە نێو حیزبەکەی و درێژە دەرانی ڕێگاکەیدا کاڵ نەبووەتەوە، لە نێو نەتەوەکەشیدا زۆر زیاتر لە سەردەمی ژیانی بووە بە هێمای خەبات لە پێناوی ڕزگاریی نەتەوەیی، بووە بە ڕەمزێکی خۆشەویست لە پانتایی کوردستاندا کە چین و توێژی جۆراوجۆر شانازی بە ئامانجەکان و ڕێگا و ڕێبازەکەیەوە دەکەن و لێی کۆ دەبنەوە. زێدەڕۆیی نییە ئەگەر بڵێین ئەو ڕێبەرە شەهیدە هاوکات هەم وەک هێمای سەرکردەیەکی سەرکەوتوو و لێ‌هاتووی فکری، سیاسی، دیپلۆماسی و مەیدانیی خەباتی ڕزگاری‌خوازانەی نەتەوەکەی لە سەردەمی ژیانیدا چاوی لێ دەکرێ، هەم وەک ڕەمزی مەزڵوومییەت و غەدر لێ‌کراویی نەتەوەیەک کە تەنانەت ئەو کاتەش کە ڕێگای دانوستان و ئاشتی بۆ چارەسەری پرسە نەتەوەییە ڕەواکەی هەڵ‌دەبژێرێ، بە تێرۆر و کوشتن بەرەو ڕووی دەبنەوە.\nبەڵام حیزبێک کە قاسملوو چەندین ساڵ بەو پەڕی لێ‌وەشاوەییەوە، ڕێبەریی کرد و توانی لە ئاستی کوردستان، ئێران و لە گۆڕەپان و لە کۆڕ و کۆمەڵی نێودەوڵەتییدا، جێگە و پێگەیەکی بێ‌ڕکەبەر و دیاری بۆ دابین بکا، ٣١ ساڵ دوای شەهید بوونی ئەو ڕێبەرە، نەی‌توانیوە جێگای بەتاڵی ئەو لە ڕێبەریی خۆیدا پڕ بکاتەوە. جگە لەمەش لە ئەنجامی ناکۆکییە نێوخۆییەکانیدا، ئەوە بۆ ١٥ ساڵ دەچێ بووە بە دوو لەت. ڕێڕەوانی ئەو ڕێبەرە شەهیدە لە کاتێکدا بەرەو ٧٥ ساڵەی دامەزرانی حیزبەکەیان دەچن کە هێشتا نەیان‌توانیوە ئەم دۆخە چارەسەر بکەن و حیزبی دێموکرات بکەنەوە بە یەک. ناکرێ خۆ لە داننان بەم ڕاستییەدا ببوێرین کە دوو کەرت بوونی حیزبی دێموکرات، کاریگەریی نەرێنیی حاشا لێ‌نەکراوی لەسەر هیوای خەڵکی کوردستان بەو حیزبە هەبووە. هیچ کەس گومانی لەوەدا نییە کە بەبێ یەک‌بوونەوەی حیزبی دێموکرات و لە ئەگەری درێژەکێشانی ئەم دۆخەی ئێستا، میراتی قاسملوو و بەرهەمی ٧٥ ساڵ خەبات و قوربانی دانی هەزاران تێکۆشەری ئەم ڕێگا پڕ سەروەرییە، پتر بەرەو ڕووی لاواز بوون و مەترسی و هەڕەشەی جۆراوجۆر دەبێتەوە.\nئەم ڕاستییانە بەم ئاکامەمان دەگەیەنن کە باشترین وەفاداری لە ئاست ڕێبەری شەهید د. قاسملوو لە ٣١ ساڵەی شەهید بوونیدا، هەروەها باشترین خاوەنداریەتی لە بەرهەمی خەبات و تێکۆشانی پڕ لە قوربانی دانی سەرجەم شەهیدان و نەمرانی ئەم مێژووە ٧٥ ساڵەیە، هەر لە پێشەوا قازی محەممەدی دامەزرێنەری حیزبی دێموکراتەوە تا دەگاتە نوێترین شەهیدانی ئەم قوتابخانەیە، بریتییە لە زاڵ‌بوون و سەرکەوتن بەسەر لێک‌دابڕان و پەرتەوازەیی بنەماڵەی گەورەی دێموکرات. بریتییە لە ئامادەکردنی حیزبی دێموکراتی خاوەن مێژوویەکی پڕشنگدار بۆ جێ‌بەجێ‌کردنی ئەرکە گەورە و گرانەکانی لە قۆناغەکانی لێرە بەدواوەی خەباتدا، بریتییە لە گەڕاندنەوە و ژیاندنەوەی هیوا بۆ خەڵکی کوردستان و شەرمەزار نەبوون و سەربەرزبوون لە ئاست ڕابردوو و داهاتوو.\nنامیلکەی (پوختەیەك لە مێژووی گرنگترین میرنشینە كوردیەكان و …


کارگەی ئاردی سلێمانی رۆژانە 500 تۆن ئارد دەخاتە بازاڕەوە\nکارگەی بەرهەمهێنانی ئارد لە سلێمانی کرایەوە\nپێشڕەو میرانی 10:40 2021/09/20\nکردنەوەی کارگەی نەرهەمهێنانی ئارد لە سلێمانی - 19/9/2021\nکوردستان کارگەی ئاردی سلێمانی پرۆژەی بە بازاڕکردنی گەنمی جوتیاران\nبە ئامانجی بەرقەرارکردنی ئاسایشی خۆراک و دروسکردنی کارگەی خۆماڵی بۆ بەرهەمهێنانی بەرووبوومەکانی گەنم و سایلۆی هاوچەرخ، پڕۆژەی نیشتمانی بەبازاڕکردنی گەنمی جوتیاران لە لایەن جێگری سەرۆکی حکومەتی هەرێمی کوردستان لە بازیان کرایەوە.\nلە مەراسیمەکەدا قوباد تاڵەبانی جێگری سەرۆکی حکومەتی هەرێمی کوردستان رایگەیاند، بەشێکی گرنگی پڕۆژەکە لە ماوەی کەمتر لە چوار مانگ کرایەوە، کە بڕیارە رۆژانە 500 تۆن ئارد بخاتە بازاڕ.\nجێگری سەرۆکی حکومەت گوتیشی، بەهۆی دابەزاندنی بەهای دینار بەرامبەر دۆلار نرخی ئارد بەرزبووەوە، بۆیە ئەو چارەسەرکردنی ئەو کێشەیە پێویستی بە پڕۆژەی ستراتیژی هەیە، ئەو کارگەی ئەمڕۆش کرایەوە بەشێکە لەچارەسەرکردنی کێشەی گرانبوونی نرخی ئارد. بۆیە هەوڵیاندا بە زووترین کات کارگەی ئاردی پڕۆژەکە تەواو بکرێت.\nئاماژەی بەوەشکرد، بە تەواوبوونی تەواوی پڕۆژەکە، 5000 هەزار هەلی کاری راستەوخۆ و ناراستەوخۆ دەڕەخسێت.\nپڕۆژەی نیشتمانی بە بازاڕکردنی گەنمی جوتیاران، لە 23/5/2021 بەردی بناغەی لە لایەن مەسرور بارزانی سەرۆکی حکومەتی هەرێمی کوردستان لە ناحیەی پیرەمەگروون دانرا. ئامانج لە پڕۆژەکە بەرزکردنەوەی توانای عەمبارکردن و کڕینەوەی گەنمی جوتیارانە، چونکە ئێستا توانای عەمبارکردنی سایلۆکانی سلێمانی و دەوروبەری لە 240 هەزار تۆن گەنم تێ ناپەڕێت.\nپڕۆژەی نیشتمانی بەبازاڕکردنی گەنمی جوتیاران کە لە لایەن هەردوو کۆمپانیاکانی (خۆشناو و قەیوان) بە هاوبەشی جێبەجێ دەکرێن توانی وەرگرتنی 500 هەزار تۆن گەنمی جوتیارانیان هەیە.\nهەروەها پڕۆژەکە دانان و دروستکردنی چەند کارگەیەک بۆ بەرهەمهێنانی (ئارد، ساوەر، بڕوێش، مەعکەڕۆنا، پاستا و خواردنی دایت) لەخۆدەگرێت.\nئامانجی سەرەکی ئەو پڕۆژەیە دابینکردنی بڕێ پێویستی ئارد و بەبازاڕکردنییەتی، کە مەبەستی لێی پڕکردنەوەی پێداویستی ناوخۆیە.\nهەروەها زیادکردنی بەرهەمی ناوخۆیی ئارد و گەنم و هەرزانکردنی نرخەکەیەتی. لە هەمان کاتدا جێگرەوەیەکی گەورە و گرنگە بۆ حکومەتی عێراق، کە جوتیاران لەمەودا گەنمەکانیان لە ناوخۆی کوردستان بە نرخی رۆژ دەفرۆشن.\nلە مەراسیمەکە شێخ فاخیر تەیب حەسەن، بەڕێوەبەری جێبەجێكاری قەیوان گرووپ رایگەیاند، کەمتر لە چوار بەردی بناغەی ئەم پڕۆژەیە لە لایەن سەرۆکی حکومەت دانرا، ئێستاش قۆناغی دووەمی پڕۆژەکە تەواوکراو دەستیان بەرهەمهێنانی ئارد کرد. هەروەها ئاماژەی بەوەشدا پڕۆژەکە سەرکەوتوو نەدەبوو ئەگەر پشتیوانی سەرۆکی حکومەت نەبووایە.\nسه‌در داوا لە لایەنەکان ده‌كات، ئەنجامی هەڵبژاردنی ئەلیکترۆنی قبوڵ بکەن


بەرپرسی ماڵپەڕی روانگە دەستبەسەر کرا – کوردستان و کورد\nبەرپرسی ماڵپەڕی روانگە دەستبەسەر کرا\nهێزە ئەمنیەتییەکانی کۆماری ئیسلامی هێرشێکی بەرینیان بۆ سەر ماڵپەڕی روانگە دەست پێ کردوەو وێڕای دەستگرتن بە سەر ماڵپەڕەکە، بەرپرس‌و یەکێک لە ئەندامانی ده‌سته‌ی نووسەرانی ئه‌و ماڵپه‌ره‌یان دەستبەسەر کردو هاوکات دەستیان بە سەر ماڵپەڕەکەش دا گرت.\nبە پێی هەواڵی ئاژانسی هەواڵدەریی موکریان، حەسەن شێخ ئاقایی، بەرپرسی سایتی روانگە، رۆژی چوارشەممە ١٥ی رەزبەر لە دەوافرۆشیەکەی خۆی لە شاری مەهاباد لە لایەن هێزەکانی کۆماری ئیسلامیی ئێرانەوە دەستبەسەر کرا. هاوکات یونس قوربانی فەڕ، یەکێک لە ئەندامانی شورای نووسەرانی ماڵپەڕەکەش دەستبەسەر کرا کە دوای چەند کاتژمێر ئازاد کرا.\nهێرش و دەستبەسەرکردنی حەسەن شێخ ئاقایی، بەرپرسی سایتی روانگە لە کاتێک دا بوو کە هەمان رۆژ بەڕێوەبەرانی ئەو ماڵپەڕە رایانگەیاند کە ماڵپەڕەکە چیدی لە ژێر دەستی ئەوان دا نەماوە و بەرپرس نین لەو بابەتانەی کە لەمەودا لە ماڵپەڕەکە دا بڵاو دەبنەوە. هەر هەمان رۆژیش هەواڵێک هاتە سەر ماڵپەڕەکە کە بە شان و باڵی عەلی خامنەیی دا هەڵدەگوت.\nکاریکاتۆریست و رۆژنامەنووس حەسەن شێخ ئاقایی، پێشتریش بە دوای سەرهەڵدانەکانی دوای هەڵبژاردنی سەرکۆماریی ساڵی ١٣٨٨ دەستبەسەر کرابوو.\nماڵپەڕی روانگە لە شاری مەهاباد بەڕێوە دەچێ‌و رووماڵی هەواڵ‌و رووداوەکانی موکریان‌و بە گشتی رۆژهەڵاتی کوردستان دەکا.


دوێنێ کە لە سەفەر هاتمەوە، بەسەر هەوالی زۆر ناخۆشی مەرگی فەرشاد دا کەوتم. خەم و خەفەت دایگرتم و بیرەوەریم هاتنەوە یاد. نزیک چل ساڵ بوو، دەمناسی. ئەو کات کوڕێکی رەشتاڵەی کەم دوو بوو، کە دەیانگوت لە ئاڵمان خوێندکار بووە و ئوروپای بەجێ هێشتوە و هاتۆتەوە بۆ پێشمەرکایەتی، هەر بۆیەش زۆرتر بەناوی حەمە ئاڵمانی دەیانناسی. یادی بەخێر حوسێنی سوهەیلیش لەوانە بوو کە نزیک چل ساڵ لەوە پێش ئوروپای بەرەو پێشمەرگایەتی بەجێ هێشت. ئەویش بەدوای ئاشنایی لەگەڵ دوکتور جەعفەری شەفیعی لە هەندەرانەوە هاتبووەوە بۆ کوردستان و بەرگی پێشمەرکایەتی کردە بەر و بوو بە فەرماندە و کادرێکی قابیل. فەرشادیش یەکێک بوو لەو تەوژمە شۆڕشگێڕیە.\nخوشکەزای دوکتور داریوشی نەویدی بوو کە لە نزیکەوە دەمناسی. لەوانەیە ئەو خزمایەتیە لەسەرەتاوە یارمەتی فەرشادی کردبێ متمانەی زۆرتری پێ بکەن، بەڵام زۆری پێنەچوو کە حەمە ئاڵمانی رەنگی کوردستان و رەنگی پێشمەرگایتی لێ نیشت و بە کار و بە توانایی خۆی جێی خۆی لە دڵی هەموواندا کردەوە. وام لەبیرە یەکەم جار وەکوو پێشمەرگەی پارێزگاری ناوەندی چاوم پێی کەوت کە ماشێنەکەمانی لێدەخۆڕی. بۆم ناسیاو نەبوو، بۆیە پرسیارم لێکرد کێیە و ئەویش خۆی پێ ناساندم. ئەوە یەکەم ئاشناییمان بوو. یادی بەخێر لەم ساڵانەی دوایی کە لە یۆتێبۆری بووم، زەحمەتی کێشا و بردمی بۆ فڕگەی ئەو شارە. لەو مەودایەدا لەگەڵ یەکی دیکە لە هاوڕێیان لە کورسی پشتەوە قسەمان دەکرد، فەرشاد رووی تێکردم و گوتی: فڵانە کەس، بەخاترجەمی قسەی خۆت بکە و نیگەران مەبە، هەوەڵ جار نیە سواری ماشێنت دەکەم و گوێم لە وتەکانت دەبێ! بەڕاستیش کەسێکی باوەڕپێکراو بوو. دواتر فەرشاد رێی کەوتەوە دەرەوی وڵات و لەوێش سەرلەنوێ هەودای پەیوەندی لەگەڵ کۆمەڵە گرێ دایەوە. هەموو ئەو ساڵانە فەرشاد چالاکێکی ژیر، خاوەن بیروباوەڕ، ئەهلی خوێندنەوە و گوتاری دروست و فارس وتەنی فەرهیختە بوو. بەڕاستی کۆمەڵە و بزوونتەوەی کوردستان کادرێکی قورس و قایم و بەتوانایان لەدەست دا.\nهەرچەند نەخۆش بوو، بەڵام بەو حاڵەش بۆ کۆنگرەی پازدە سەری کوردستان دا و دیداری لەگەڵ پێشمەرکەکان نوێ کردەوە. پێشمەرگە تازەکان، هەر ئەو جۆرەی شیاو بوو، بەو پەڕی ڕێز و خۆشەویستی باوەشیان بۆ کردەوە. لای من دەیگوت زۆر خۆشحاڵە و پێی گەشاوەتەوە کە دەزانی جەوانەکان چۆن قەدری دەگرن.\nپڕ بەدڵ سەرەخۆشی لە شایستە خانم و منداڵەکانی و هەموو بنەماڵەی بەڕێزی کاک فەرشادی موستەوفی و هەموو هاوڕێیانی دەکەم و خۆم بە شەریکی خەمیان دەزانم.\nئه‌م بابه‌ته 1771 جار خوێنراوه‌ته‌وه


هەواڵ / جیهان :: 25/01/2020 :: 591 جار بینراوە\nئابوری :: 28 خولەک پێش ئێستا\nچاوپێکەوتن :: 39 خولەک پێش ئێستا\nمایك پێنس جێگری سەرۆكی ئەمریكا چانسی ئەوەی هەیە كە ئەگەر سەرۆك ترامپ لەم لێپرسینەوەیەی ئەنجومەنی پیراندا لە سەرۆكایەتی دوربخرێتەوە ئەو دەبێتە سەرۆكی كۆشكی سپی.\nدەوترێت دۆناڵد ترامپ وەك ئەسپەكەی تەروادە وابووە كە لە ڕێگەیەوە مایك پێنس هاتۆتە ناو تیمی ئیدارەی كۆشكی سپی یەوە و لە پۆستی جێگری ترامپدا بیروباوەڕە توندڕەوەكانی جێبەجێدەكات.\nپێنس باوەڕی بەوەیە كەسپی پێست باڵاترن لە ڕەگەزەكانی دیكە و پارتی كۆماری خوازەكانی ئەمریكا بەزۆر ئەوەیان سەپاندووە بەسەر دۆناڵد ترامپدا، ترامپیش كە بەو پێشنیارە ڕازی بووە بیكاتە جێگری خۆی ئیتر دەنگدەرە كۆماری خوازەكان و ئینجیلییەكان دەنگیان پێدا .\nئەگەر لەم لێپرسینەوەیەدا مایك پێنس بێتاوان دەرچوو ترامپ تۆمەتەكان بەسەریدا ساغ بوەوە ئەوا بەپێی دەستوری ئەمریكا دەبێتە سەرۆكی ئەمریكا و پێویستە جێگرێك بۆ خۆی دیاری بكات بەو مەرجەی هەردوو ئەنجومەنی پیران و نوێنەران دەنگی پێبدەن.\nبەڵام ئەگەر پێنس بەشدار بێت لەو مەسەلانەدا ئەویش لەسەر كار لادەبرێت و سەرۆكی ئەنجومەنی نوێنەران دەبێتە سەرۆكی ئەمریكا.\nتا ئێستا لە قسەی دیموكراتەكان زیاتر هیچ راپۆرتێك ئاماژە بەوە ناكات كە پێنس هاوبەشی ترامپ بێت لەو تۆمەتانەدا.\nخاڵی بەهێزی پێنس لەوەدایە كە بەدرێژایی ژیانی سیاسی خۆی هەڵوێستەكانی ڕوون و ئاشكرا بوون بە پێچەوانەی ترامپەوە كە ناتوانرێت پێشبینی هیچ هەڵوێستێكی بكرێت.\nپێنس هەرگیز ئەوەی نەشاردۆتەوە كە جیهادی مەسیحی پێویستە و ئەمریكا مافی خۆیەتی لەپێناو پاراستنی بەرژەوەندییەكانیدا هێرشی سەربازی بكاتە سەر هەر شوێنێكی ئەم گۆی زەوییە.\nهەروەها بەئاشكرا دژایەتی هاوڕەگەزبازەكان دەكات و بە پێویستی دەزانێت لە ڕێی بەرنامەی تایبەتەوە ڕەفتاریان بگۆڕدرێت.\nپێنس دژی ئەوەیە هاوڕەگەزبازەكان بخرێنە سوپا یان پۆستی سەربازییان پێبدرێت، هەروەها یاسایەكی دەركردووە ماف دەداتە خاوەنی شوێنە گشتی و بازرگانییەكان كە بەشداری نەكەن لە ڕێوڕەسمی هاوسەرگیری هاوڕەگەزبازەكاندا.\nپێنس دوژمنێكی سەرسەختی لەباربردنی منداڵە كاتێك كە حاكمی ولایەتی ئیندیانا بو منداڵ لەباربردنی قەدەغە كرد ئەو ژینگەیەی پێنسی تیا پەروەردە بووە زۆر لەبارە بۆ بیروباوەڕی مەسیحی كۆنە پارێز و بەرگریكردن لە بیروباوەڕی كۆماری خوازان.\nپێنس كەهەڵگری بڕوانامەی دكتۆرایە لە یاسادا ماوەی 12 ساڵ كۆنگرێسمان بووە.\nهەروەها پشتگیری لەیاسای دژە تیرۆر دەكات\nلایەنگری ئەوەیە دەزگای هەواڵگری ئەمریكا گوێ لە گفتوگۆی خەڵكی بگرێت.\nبە پێویستی دەزانێت دادگای سەربازی زیاتر بكرێتەوە، لە سیاسەتی دەرەوەدا لە ترامپ توندوتیژترە، پێی وایە چارەسەری سەربازی لەگەڵ ئێراندا سوودی نییە باشتر وایە زۆر بەتوندی لە ڕووی ئابورییەوە گۆشەگیر بكرێت، بەڵام بەتەواوی پشتگیری لە ئیسرائیل دەكات ئەگەر هێرشی كردە سەر ئێران.\nبەهەمان شێوەی ترامپ پێنس باوەڕی وایە مەسەلەی گۆڕانی ئاو و هەوا ئەسڵ و ئەساسی نییە و بە باشی نازانێت ویلایەتە یەگرتووەكان دەستبەرداری هیچ چلاكییەكی پیشەسازی ببێت.\nرووسیا له‌سه‌ر كوژرانی سه‌ربازانی توركیا رونكردنه‌وه ده‌دات


عەبدولڕەحمان عەلی: پێنج ساڵە دووبەنداو لەپێنجوێن وسەیدسادق سەرەڕای تەواوبونی نەخشەسازیەکەیان هیچ کارێکیان تێدا نەکراوە. – WtariKurd\nعەبدولڕەحمان عەلی: پێنج ساڵە دووبەنداو لەپێنجوێن وسەیدسادق سەرەڕای تەواوبونی نەخشەسازیەکەیان هیچ کارێکیان تێدا نەکراوە.\nلەسنوری قەزای پێنجوێن پێنج ساڵە بەنداوی کانی سارد کەدەکەوێتە نزیک گوندی کانی مانگ توێژینەوەو نەخشەسازیەکەی تەواوبوە بەڵام هیچ کارێکی تێدانەکراوە.\nبەنداوەکە لەبەرواری 07- 01- 2013 دەستکراوە بەنەخشەسازی وتوێژینەوە تێیدا لەلایەن ( اتحاد المستشارین للهندسەوالبیئەالمحدودە) و لە 18- 11- 2013 واتا بە 316 ڕۆژ توێژینەوەونەخشەسازییەکەی تەواوبوە، کەبڕی تێچوەکەی بریتیە لە ( 307 ملیۆن و 267 هەزارو 350 ) دینار.\nئەم بەنداوە بەپێی نەخشەسازییەکەی توانای گلدانەوەی ( ۱۰ملیۆن مەترسێجا) ئاوی هەیەو بەرزییەکەشی 20 مەترە.\nلەسنوری سەیدسادقیش بەهەمان شێوە پێنج ساڵە توێژینەوەو نەخشەسازی بەنداوی (کەولۆس) تەواوبوە ، کەلە 09- 10- 2012 ) لەلایەن کۆمپانیای ( ژیناب عرب) دەستکراوە بەتوێژینەوەو نەخشەسازیەکەیی و لە ( 12- 12- 2013 ) تەواوبوە ، واتا توێژینەوەو نەخشەسازییەکەی 439 ڕۆژی خایاندوە .\nوەتێچوی توێژینەوەو نەخشەسازییەکەی ( ٤٥٤)ملیۆن دینارە\nبەنداوەکە گەر تەواوبکرێت بەیەکێک لەبەنداوەگەورەکان هەژمار دەکرێت چونکە توانای گلدانەوەو کۆگاکردنی 50 ملیۆن مەترسێجا ئاوی هەیەو بەرزییەکەی 55 مەترە.\nهەردوو بەنداوەکە پێنج ساڵە نەخشەسازییەکەیان تەواو بوەو خرابونە پلانی بەردەوامی 2014، واتا دەبوایە لەو کاتەوە ساڵانە بەقۆناغی جیاجیا کارییان تێدا بکرایە، بەڵام بەهۆکارو بیانوی قەیرانی دارایی و نەبونی بودجە هیچ کارێکیان تێدا نەکراوە بەوهۆیەشەوە لەسنوری ئەو دوو قەزایەدا هیچ بەنداوێک بونیان نیە، لەکاتێکدا چەندین شوێنی شیاو لەناوچەکەدا بەتایبەت سنوری پێنجوێن وناوچەی شلێر هەیە بۆ دروستکردنی بەنداو کەبەتێچوی کەم بەنداوی گەورەوگرنگی تێدا دروستدەکرێت.\nمەبەست لەدروستکردنی هەردوو بەنداوەکە گلدانەوەوکۆکردنەوەی ئاوەتێیاندا چونکە ساڵانە بڕێکی زۆر بەفروباران لەسنورەکەدا دادەبارێت و بەهۆی کۆنەکردنەوەیان ونەبونی شوێن بۆگلدانەوەی ئاوەکە ناتوانرێت وەک پێویست سودییان لێوەربگیرێت.\nوە ئامانجی سەرەکی بەنداوی کەوڵۆس ئاودێریکردنی زەوییە بەپیت و دەشتەکاکی بەکاکیەکەی شانەدەری و دەوروبەریەتی، ئەمەجگە لەوەی بەتەواوبونیان ناوچەکە لەڕووی گەشتیارییەوە بوژانەوەی زیاتر بەخۆوە دەبینێت و هەلی کاریش بۆ سەدان وهەزاران هاوڵاتی دەڕەخسێت لەسنورەکە.\nلەئێستاشدا لایەنی پەیوەندیدار دەیەوێت لەڕێی قەرزی درێژخایەنەوە و لەڕێگەی کۆمپانیاکانی تایبەتمەند گەر ئامادەسازی دەرببڕن بەوشێوەیەی داوادەکرێت ئەوا دەستبکات بەکارکردن لەدروستکردنی 18 بەنداو، کەبەنداوی ( کەوڵۆس ) یەکێک دەبێت لەو بەنداوانە.\nماوەتەوە بڵێین کەلەئێستای هەرێمی کوردستاندا تەنها 17 بەنداومان هەیە کەبتوانرێت ئاویان تێدا کۆگابکرێت وبەهەموشیان توانای گلدانەوەی زیاتر لە 10 ملیاردمەترسێجا ئاویان هەیە، لەکاتێکدا هەرێمی کوردستان لەئێستادا دەبوو خاوەنی 350 بەنداوی جۆراوجۆر لەوێنەی گەورە، مام ناوەند، بچوک بوایە ، و هێندەش ئاویان تێدا کۆگابکرایە کەکەمتر نەبوایە لە 20 ملیارد مەترسێجا.\nچونکە ساڵانە هەرێمی کوردستان پێویستی بە 7 بۆ 8 ملیارد مەترسێجائاوە بۆسێکتەجیاوازەکانی ژیان.\nبەهیوای بەگرنگ تێڕوانینی بەرپرسانی باڵای هەرێم بۆ سێکتەری ئاو کەپەیوەندی ڕاستەوخۆی بەبەردەوامی ژیانەوە هەیە، تەنانەت ئەوانەی لەگرنگیەکەی بەباشی تێگەیشتوون بەزێڕی شین پێناسەیانکردوە.\nعەبدولڕەحمان عەلی ڕەزا … پێنجوێن\nئەندامی لیژنەی کشتوکاڵ وئاژەڵداری وئاودێری وبەنداوەکان لەپەرلەمانی کوردستان .


لە هەر کوێ هەین، بڕوانینە جوانییەکانی ئاسمان | ڕێکخراوەی زانستی فەرهەنگیی هۆژان\nڕەشەمە ۴, ۲۷۱۷ ڕەشەمە ۵, ۲۷۱۷ Hojan ئەستێرەناسی و ئاسمانگەڕی, زانیاری, هەواڵ و زانیاری 0\nڕەنگە تامەزرۆیی دیتنی کاتژمێرەکەی لەندەن، بورجەکەی ئیفلی پاریس، تاڤگەکەی نیاگارای کانادا، دیوارەکەی چین، دارستانە چڕەکەی ئامازۆن، هێرەمەکانی میسر و هەزاران شوێنەواری سەرنجڕاکێشی سەر زەوی، هەمیشە لە دڵماندا بمێنێتەوە؛ چونکە بۆ بینینیان دەبێت سەدان و هەزاران کیلۆمەتر ڕێگا ببڕین. هەروەها دەبێت پارەی تێچووی گەشتیاری و ڤیزای گەیشتن بەو شوێنانەمان هەبێت. بەڵام دیتنی جوانییەکانی سروشتی ئاسمان و گەردوون پێویستی بە جموجۆڵێکی ئەوتۆ نییە. سەربەرزانە سەر بەرزکەوە و لێیان بڕوانە! گۆی زەوی بە سووڕانی لەجێوە و گەڕانی بە دەوری ڕۆژدا دەرفەت و بواری بینینی زۆربەی هەرە زۆری دیمەنە ڕازاوەوەکانی ئاسمانی باکووری، بۆ ئێمە ڕەخساندووە. جا ئەگەر ئێمە بۆخۆمان لە بێبەشکردنی ئەودا کەمتەرخەمی دەنوێنین، ئەوە هیچ فڕی بەسەر ڕۆژگار و دەسەڵات و دواکەوتوییەوە نییە و تاوانی ناچێتە ئۆباڵی کەسێکەوە، جگە لە خۆمان نەبێت!\nئاسمانی زستان، بە تایبەت ئەو کاتانەی کە پاش بارینی بەفر و باران، ساو و بێگەرد دەبێت؛ یەکێکە لە دیمەنە سروشتییەکان، کە لە جوانی و ڕازاوەییدا بێهاوتایە. ئەگەر لە درەوشانەوەی چەتری ڕووناکیی شارەکان، کە بە هۆی ئاییسانی گڵۆپە دەستکردەکانەوە پێکهاتووە، کەمێک دوورکەوینەوە ئەو جوانییانە زۆرتر دێنە بەرچاو.\nشیوەگەردونییەکانی مانگا (بە حەوتەوانەوە)، دووهەڤاڵ، ڕاوچی، سەگی گەورە (لەگەڵ ئەستێرەی گەلاوێژ) و چکۆلە، کەروێشک، کۆتر، عارەبەوان وهتد؛ لە شەوانی زستاندا بە چاو دیارن و بە ملیۆنان شتی جوانی دیکەی تێدا هەیە کە بە تێلێسکۆپ و ئامێرەکانی ئەستێرەناسی دەتوانین لێیان بڕوانین.\nئەو وێنەیەی کە دەیبینن، بە کامێرایەکی وێنەهەڵگری لە شاری مەهاباد گیراوە. مەبەستی سەرەکیی کێشانی وێنەکە ئەوەیە کە بتوانین سەرنجی جەماوەر بۆ لای ئاسمانی سەر سەرمان ڕابکێشین و دەلاقەیەکی زانستی و هونەری بە ڕوویاندا بکەینەوە.\nئامادەکردنی: ئەنوەر ئیسماعیلپووری\nئەنجوومەنی ئەستێرەناسیی پەژووهێشسەرای مەهاباد\nحەوتەوانە (Pleiades star cluster (M45\nسەگی گەورە (Canis Major (Greater Dog\nسەگی چکۆلە Canis Minor\nعارەبەوان- عارەبەچی Auriga\nTags: ئەنوەر ئیسماعیلپووری


یەکێتی ئەوڕوپا جارێکی تر دژی ریفراندۆم وەستایەوە و داوای کاراکردنەوەی پەرلەمان و ھەڵبژاردن دەکات وردەکاریەکە بخوێنەوە – Standard Kurd\nلەلایەن ستاندار Posted on ته‌مموز 27, 2017 ته‌مموز 27, 2017 2467 جار بینراوە 0 سەرنج\nنوێنەرایەتی یەکێتی ئەوروپا لە بەغدا لەڕاگەیەنراوێکدا دژایەتی خۆی بۆ ریفراندۆم ئاشکراکرد و ڕایگەیاند یەکێتی ئەوروپا پشتگیری بەردەوامی یەکچارچەیی خاکی عێراق و سەروەریەکەی دەکات.\nبەگوێرەی ھەواڵەکە کە رۆژی ٢٥ی ٧ لە ماڵپەری فەرمی یەکێتی ئەوروپا بڵاوکراوەتەوە یەکێتی ئەوروپا داوادەکات کە لایەنە سیاسیەکانی ھەرێم ھەوڵەکانیان چڕتر بکەنەوە بۆ گەیشتن بەرێکەوتن و بۆ کۆتایی ھێنان بە ناکۆکیەکان کە بۆتە ھۆی پەکخستنی دیموکراتی لە ھەژدە مانگی ڕابردوو. ئەویش بەکاراکردنەوەی پەرلەمان و ئەنجامدانی ھەڵبژاردن لەکاتی خۆی کە بنەمای سەرەکی سەقامگیری سیاسی و گەشەپێدانی سیاسیە.\nھەروەھا ڕایدەگەیەنێت ریفراندمۆمی ھەرێمی کوردستان کە بریارە ٢٥ی ئەیلول ئەنجام بدرێت پێ چەوانەیە لەگەڵ بنەمای گفتوگۆی بنیاتنەرانە و کە ئێستا خواستی دەستوری عێراقە. ھەر ھەنگاوێکیش کە بەر ئەنجامی گفتوگۆ و رێکەوتنی پێشوەختە نەبێت لەنێوان ھەرێم و بەغدا دەبێتە زۆرتربونی فشارەکان کە پێویست نیە لەو قۆناغە.\nبڵاوکراوەی پێشووبەم زووانە لیستی ئیسلامی بەبێ کۆمەڵ رادەگەیەنرێت ستاندەر وردەکاریەکەی بڵاودەکاتەوە\nبڵاوکراوەی نوێترهەڵبژاردنی ساختە یان گەنجی ساختە ..!؟


بۆچی هەندێک کەس پێستی سەر چۆکیان ووشک دەبێتەوە؟\nپێستی سەر چوکی ئەو کەسانەی کە ووشک دەبن هەستیار دەبن ئەمەش وادەکات هەست بە نائاسودەی بکەن، ئەوکەسانەی کە پێستی سەر چۆکیان وشک دەبێت ڕەنگە هۆکارەکەی بۆ چەند شتێک بگەڕێتەوە لەوانەش چەورنەکرن، خۆ بەتاڵکردنەوە بەدەست، جلوبەرگی زبر، هەروەها بەکارهێنانی سابونی تیژ.\nووشک بونی پێستی سەر چۆک هۆکار نییە بۆ گواستنەوەی نەخۆشی لەڕێگەی سێکسسەوە دەتوانرێت ئەم کێشیە هەر لەماڵەوە چارەسەر بکرێت بەبەکارهێنانی نەرمکەرەو دورکەوتنەوە لەسابوونی تیژ، یاخود ئەوشتانی هۆکاری ئەم کێشەیەن.\nـ خۆ بەتاڵکردنەوە بەدەست و بەکارنەهێنانی نەرم کەرەوە بۆ ماوەیەکی درێژ دەبێتە هۆی زبر بوون زۆر زبر بونیش دەبێت هۆی ووشک بوونەوەی پێست بۆیە چەورکردن لەکاتی ئەم کارەدا زۆر پێویستە . بەڵام پێویست لەو چەورکەرانە دور بکەویتەوە کە گلیسرین و پارابینیان تێدایە.\nـ جلو بەرگی نەگونجاو: ئەوکسانەی جلی ژێرەوەیان تەسکە دەبێتە هۆی داماڵینی پێستیان ئەمەش هۆکارێکی دیکەی ووشک بونی پێستی سەر چوکە، پێویستە جلی گونجاو ، یاخود ئەو جلانە لەبەربکرێت ماددەی لۆکەیان تێدایە .\nـ سابونی تایبەت: بەکارهێانی سابون کە مادەی کیمییای تیژیان تێدایە هۆکاری ووشک بوونی پێستن. باشترین ڕێگە بۆ شۆرینی چوک بەکارهێنانی ئاوی شلەتێنە لەگەڵ بڕێکی زۆر کەم سابون.\nسەرچاوە: medical news today\nئه‌م بابه‌ته 1024 جار خوێنراوه‌ته‌وه


هیوا ناسیح: باوه‌شی سه‌رۆکوه‌زیرانێک بۆ کۆستکه‌وتوانی وڵاته‌که‌ی. – WtariKurd\nهیوا ناسیح: باوه‌شی سه‌رۆکوه‌زیرانێک بۆ کۆستکه‌وتوانی وڵاته‌که‌ی.\n– Posted on 2019-03-25بابەتی: فرە بابەت\nجاسیندا ئاردرین ژنه سه‌رۆکوه‌زیرانی وڵاتی نیوزیله‌نده‌یه، پاش رووداوه تیرۆریستییه‌که‌ی هه‌ینی رابردوو بۆ سه‌ر مزگه‌وتی موسوڵمانه‌کان سه‌ردانی که‌سوکاری قوربانییان ده‌کات، ده‌چێته مزگه‌وته‌کان، ده‌چێته تازیه‌کان، ده‌چێته ماڵه‌کان، وه ک رێزێکیش بۆ ئاینی موسوڵمانه‌کان له‌چک له‌سه‌رده‌کات و باوه‌شی گه‌رم و پر سۆزیان پێد ده‌کات، نه‌ک به لێپرسراوی راگه‌یاندنه‌که‌ی بڵێت تازیه‌نامه‌یه‌ک به ناوی ئه‌وه‌وه بڵاو بکه‌نه‌وه، وه‌ک له رۆژهه‌ڵاتی خۆماندا باوه. وه‌ک له وێنه‌کانیدا ده‌یبینن، که له ده‌زگاکانی راگه‌یاندنی جیهانیدا بڵاوکرانه‌وه، ئه‌و زۆر به سۆز و له نزیکه‌وه باوه‌شی سۆزی پێدا کردن و هاوخه‌می خۆی و حکومه‌ته‌که‌ی بۆیان ده‌رده‌بڕێت…\nنیوزیله‌ندا ئه‌و ولاته دووره ده‌سته توڕدراوه‌ی بنی دونیا و نێو زه‌ریای پاسیفیک، ئه‌م ژنه گه‌نجه مه‌سیحیه 38 ساڵه‌یه سه‌رۆکوه‌زیرانییه‌تی، موسوڵمانه‌کان که‌مینه‌یه‌کی زۆر زۆر بچوکن (نزیکه‌ی له سه‌دا یه‌ک). له‌و وڵاته زۆرینه‌یان هه‌ڵگری ئاینی مه‌سیحین (48٪) زیاتر له سێیه‌کی خه‌ڵکه‌که‌شی بێ ئاینن (42٪)، به‌ڵام که‌لتوری لێبورده‌یی و پێکه‌وه‌ژیان تیایدا به‌هێزه. بۆیه هیچ تیرۆریستێک ناتوانێت ئه‌و که‌لتوره پێشکه‌وتوه تێکبشکێنێت.\nئه‌رێ سه‌رۆکوه‌زیرانی هیچ وڵاتێکی ئیسلامیتان بینیوه ئاوا باوه‌ش بکات به قوربانییانی تیرۆری که‌مینه‌یه‌کی ئاینی له وڵاته‌که‌ی خۆیاندا؟\nبا جارێ بپرسین، ئایا سه‌رۆکوه‌زیرانی ئه‌م وڵاتانه ئاوا له دڵه‌وه و له نزیکه‌وه هاوسۆزی خۆیان بۆ قوربانییانی تیرۆر ده‌ربڕیوه؟\nبۆ جارێکیش سه‌رۆکی هه‌رێمی خۆمان باوه‌شێکی ئاوای کردوه به که‌سوکاری قوربانییانی هه‌ڵه‌بجه و ئه‌نفالدا؟\nئه‌ی سه‌رۆک وه‌زیرانی خۆمان بۆ جارێکیش باوه‌شێکی ئاوای کردوه به که‌سوکاری کۆمه‌ڵکوژیی ئێزیدییه‌کاندا؟\nئاخر سه‌رۆکایه‌تی وڵات و سه‌رۆکوه‌زیرانێتی ئاوا ده‌بێت، ده‌بێت هی هه‌موو هاوڵاتیانی بێت نه‌ک ته‌نها هی ناوچه و حزب و عه‌شیره‌ته‌که‌ی. ئاخر گه‌ر کاردانه‌وه و هاوخه‌می له دڵه‌وه بوو نه‌ک کارێکی دیپلۆماسی و نمایشی راگه‌یاندن، لای هاوڵاتیانیشی ده‌چێته دڵه‌وه..\nله وته‌یه‌کیدا ئه‌م ژنه لێهاتوه دڵسۆزه، له به‌رده‌م په‌رله‌مانی وڵاته‌که‌ی گوتی: من نامه‌وێت هه‌رگیز ناوی ئه‌و تاوانباره، خوێنرێژه، تیرۆریسته‌بهێنم. ئه‌و ویستی به‌م کاره ناوبانگ په‌یدا بکات، ناوی ئه‌و به زمانمدا نایه‌ت… ئێمه هه‌موو یه‌کین. تیرۆر ناتوانێت لاوازمان بکات و… هتد.\nبۆ ساتێک به‌راوردی خۆمان و ئه‌وان بکه‌ین، تێده‌گه‌ین ئێمه له کوێین و ئه‌وان له کوێ!!!\nئەرشیڤی بەڕێز: هیوا ناسیح


سێ منداڵ چاوەڕوانی بڕیاری دادگان بۆ ئەوەی بە دایک و باوکیان شاد ببنەوە – بزاڤی خزمەت\nسێ منداڵ چاوەڕوانی بڕیاری دادگان بۆ ئەوەی بە دایک و باوکیان شاد ببنەوە\nحیکمەت بوڵوت ماوەیەکی زۆر پێش ڕووداوەکانی ١٥ی تەموز لە ئۆپەراسیۆنەکانی نەفرەتدا کرایە ئامانج و دەستگیرکرا. ٢٠ مانگ دواتر لە کاتێکدا بیرگول بوڵوتی هاوسەری بۆ سەردانی هاوسەرەکەی سەردانی گرتووخانەی تۆکاتی کرد لە ٨ی کانوونی یەکەمی ٢٠١٧ دەستگیرکرا. بیرگول بوڵوت نەخۆشی تەنگەنەفەسی هەبووە و کاتێک دەستگیرکراوە مامەڵەی خراپی لەگەڵ کراوە و بەو هۆیەوە توشی جەڵتە بووە بە ئوتومبێلی فریاکەوتن گەیەندراوەتە نەخۆشخانە. سێ منداڵ کە بچووکەکەیان ٨ ساڵە، لە ئێستادا بێ دایک و باوک ماونەتەوە.\nئێستا ٥ مانگ بەسەر ئەو ڕووداوەدا تێپەڕ بووە. حیکمەت بوڵوت ٢٣ مانگە لە زینداندایە و بیرگول بوڵوتی هاوسەری ٥ مانگە لە زینداندایە. لە ئێستادا باری دەروونی منداڵەکانیان باش نییە، بە تایبەت منداڵە هەشت ساڵاناکەی بەردەوام ناوی دایک و باوکی دەهێنێت و دەگری.\nماوەی چەند مانگێکە ئەو منداڵانە لە ماڵی پورییان دەمێننەوە، بەڵام منداڵەکان دەیانەوێت بە دایک و باوکیان شاد ببنەوە. منداڵەکان پێویستیان بە چاودێری کەسانی دیکە نەماوە، بەڵام تاکە خواستی ئەوان ئەوەیە دایک و باوکیان ببیننەوە. لە ئێستادا ئەو منداڵانە دەیانەوێت دەنگییان بە گوێی هەموو خاوەن ویژدانێک بگات و پێویستە هەموو دەسەڵاتداران ئەو دەنگە ببیستن.\nکارەساتی ڕەشبگیری ڕۆژنامەنووس و نووسەرانی تورکیا و ڕفاندنیان لە دەرەوەی وڵات دەنگ دەداتەوە\nهەواڵەکانی ئەمڕۆ 2018.5.23


بەڕێوەبەری ڕادیۆكانی هەرێم كۆبوونەوە - تۆڕی میدیایی خەڵک\nئەمڕۆ پێنج شەممە لەشاری سلێمانی بەبۆنەى ڕۆژی جیهانی ڕادیۆوە، دیدارێك بۆ بەڕێوەبەرانی ڕادیۆكانی هەرێمی كوردستان بەڕێوەچوو.\nدیداری بەڕێوەبەرانی ڕادیۆكانی كوردستان لەلایەن سەندیكای ڕۆژنامەنوسانی كوردستان لقی سلێمانی بەهەماهەنگی لەگەڵ ڕێكخراوی دیالۆگ و كلتوور ئەنجامدەدرێت.\nلەساڵی 2011 یونسكۆ ڕۆژی جیهانی ڕادیۆی دیاریكردووە پاشان یوئێنیش ڕۆژەكەی پەسەندكرد.\nكاروان ئەنوەر سەرۆكی سەندیكای ڕۆژنامەنوسان لقی سلێمانی لەوتەیەكیدا ڕایگەیاند، ڕۆڵی ڕادیۆ لەساڵانی ڕابردوو نادیدەكراوە، بەڵام هێشتا پەیامی ڕادیۆ دەتوانێت پەیامی خۆی بگەیەنێت و بەسوود وەرگرتن لەتەكنەلۆژیا كاریگەری زیاتر دروستدەكات.\nوتیشی”ڕادیۆ هۆكارێكە كە دەتوانێت بەبەهێزترین شێواز پەیامی خۆی بگەیەنێت”.\nئەوەشی خستەڕوو، ڕادیۆكانی شاخ هۆكارێكی زۆرباشبوو بۆ ڕۆشنبیركردنی تاكی كورد و كوردیان گەیاندە قۆناغێكی دیكە، بۆیە هەموومان قەرزارباری ڕادیۆكانی شاخین.\n35 ڕادیۆ لەسەنتەری سلێمانی هەیە، 70 ڕادیۆ لەسلێمانی و دەوروبەری هەیە، 200 ڕادیۆ لەهەرێمی كوردستان هەیە.\nخەڵك- سایلۆی چەمچەماڵ ڕایدەگەیەنێت، ئەو جوتیارانەی كە لە بەرواری 25 و 24ی 6ی ساڵی رابردوو گەنمیان لە سایلۆكە رادەستكردووە سبەی یەكشەممە سەردانی…\nخەڵك- وەزارەتی تەندروستی حكومەتی هەرێمی كوردستان ڕایدەگەیەنێت، لە ماوەی 24 كاتژمێری ڕابردوودا 9908 پشكنینی كۆرۆنا بۆ هاووڵاتیان ئەنجادراوە. (زیاتر…)\n31 ئازار 2021 4.00 pm\nخەڵك- وتەبێژی فەرماندەی گشتی هێزە چەكدارەكانی عیراق، دەستگیركردنی 6 تۆمەتبار بە “تیرۆر” لە ناوچە جیاجیاكانی…


دواى ئەوەى لە چەند ڕۆژى ڕابردودا دەستکرا بە تاقیکردنەوەى ڤاکسینى هاوبەشى هەردوو کۆمپانیاى "فایزەر-بیۆنتیک" لەسەر کەسانى بەتەمەن، شارەزایانى پزیشکى بەرتیانیا ئاشکرایان کرد، یەکەم کاریگەرى لاوەکى ڤاکسینەکە دەرکەوتوە.\nدکتۆر جۆن ڕین سەرۆکى ئاژانسى ڕێکخستنى پزیشکى لە بەرتیانیا لە بەردەم لیژنەیەکى پەرلەمانى وڵاتەکەى وتویەتى، ڤاکسینە هاوبەشەکەى هەردوو کۆمپانیاى "فایزەر - بیۆنتیک"، کاریگەرى لاوەکى سادەى هەبووە.\nهێماى بۆ ئەوەشکردوە، کاردانەوەکە بریتى بووە لە دروستبونى هەستیارى لاى چەند کەسێک لە خۆبەخشەکان و بابەتێکى ترسناک نییە و لە لێکۆڵینەوە لە حاڵەتەکان بەردەوامین، بەڵام ئەو تاقیکردنەوەمان لەسەر کەسانى بەتەمەن کردوە واتا کەسە لاوازەکان.\nلاى خۆشیەوە ئاژانسى ڕێکخستنى دەرمان و بەرهەمەکانى تایبەت بە چاودێرى تەندروستى ڕێنمایى تازەى لەو بارەیەوە دەرکرد و تێیدا هاتوە، نابێت ڤاکسین لەسەر ئەو کەسانە تاقیبکرێتەوە کە دەزانرێت و پێشتر هەستیارییان هەبووە.\nلاى خۆشیەوە ستیڤن بویس بەڕێوەبەرى پزیشکى بۆ خزمەتگوزارى تەندروستى نیشتمانى لە ئینگلتەرا وتویەتى، کار بەڕێنماییەکە دەکەن و ئەو دوو کەسەى تووشى هەستیارى بوون چارەسەر وەرگرن و خەریکە چاکدەبنەوە.\nهەندێک لە مرۆڤەکان بە مادەیەک یاخود چەند مادەیەکى هەستیارییان هەیە و زۆرجار ئەگەر لەکاتى پێویستدا چارەسەر وەرنەگرێت لەوانەیە بەهۆیەوە گیان لەدەست بدات.


وتار – پەڕە 418 – Knwe.org\nسەرەکی » وتار (پەڕە 418)\nتەمووزی تەقینەوەی ناڕەزایەتیەكان!\n15/07/2018\tكاروان یاروه‌یس\n89 (1) پێرێ لە بەغداد بەشێوەی پچڕپچڕو لە پارێزگاكانی بەسرەو نەجەف‌و میسان‌و زیقارو بابل، لەگەرمای پڕوكێنەری تەمووزدا، بەهۆی نەبوونی خزمەتگوزارییەكانی ئاوو كارەباو خراپیی گوزەرانەوە، خۆپیشاندان بەرێوەچوو، كە لە هەندێك شوێندا سووتاندنی بارەگای حزبەكان‌و دامودەزگای میری‌و فڕۆكەخانەكانی لێكەوتەوە. حەیدەر عەبادی لە هەوڵی دامركاندنەوەی خۆپیشاندنەكانە، بە دەركردنی هەندێ بڕیار بۆ چاكسازی‌و باشكردنی گوزەران‌و خزمەتگوزارییەكان، بەڵام پێناچێت هەوڵەكانی ئاكامی ئەوتۆی هەبێت، ناڕەزایەتیەكان بەرفراوان‌و ...\nكۆتایی حزب ..!\n15/07/2018\tعه‌داله‌ت عه‌بدوللا\nتێڕوانینێكی هەڵەیە، بەڕەهایی، باس لەكۆتایی حزب Political Partyبكرێت. كۆمەڵگەی سیاسی، بەپلەی یەكەم، لەم یەكە سیاسی/ئایدیۆلۆژییە، پێكدێت. سیستەم‌و دەوڵەت‌و نوێنەرایەتی، هیچیان، بەبێ حزب، بەڕێوەناچن. موریس دوڤیرچییە (1917-2014ز) لەكتێبی «پارتە سیاسییەكان»دا، دەڵێ: تەنانەت پێش لەدایكبوونی حزب، بەو فۆرمە مۆدێرنەی كە لەساڵی (1850ز)ەوە دەستپێدەكات، هەندێ تاقم‌و یانەی میللی‌و پێڕی پەرلەمانیش هەبوون كە كۆبوونەوەی خەڵكانێك بووە لەدەوری كۆمەڵێك بیروباوەڕو ئامانج‌و بەرژەوەندی، هەر خۆیشیان، تۆوی ...\n15/07/2018\tدکتۆر شێركۆ عەبدوڵڵا\n× به‌دوای چیدا ئه‌گه‌ڕێ ی؟ ـ ئه‌و دوگمه‌یه‌ی كه لێ ی نووسراوه په‌شیمانم. -پێشمه‌رگه‌یه‌كی دێرین- ***** × به‌دوای چیدا ئه‌گه‌ڕێ‌ی؟ ـ فۆرمی بایه‌عیه‌كه. ماڵی سه‌گه له هه‌موو شوێنێك داوای ئه‌كه‌ن. -هاووڵاتییه‌ك- ***** × به‌دوای چیدا ئه‌گه‌ڕێ‌ی؟ ـ قوربان گیان كرێكاریی. -خریجێكی بێ‌ئیش- ***** × به‌دوای چیدا ئه‌گه‌ڕێ ی؟ ـ كۆمپانیایه‌ك بمكات به شه‌ریك. -مه‌سئولێك- ***** × به‌دوای چیدا ئه‌گه‌ڕێ‌ی؟ ـ ...\nشوێنی دیكه زۆره بۆ گاڵته‌و جه‌فه‌نگ\nشوێنی دیكه زۆره بۆ گاڵته‌و جه‌فه‌نگ، دۆسێی دیكه زۆره له داخی به‌رامبه‌ره‌كانتان، له داخی پاشه‌كشێ‌و كه‌تنێكی بچوكی بۆنه‌ی هه‌ڵبژاردن بیگرنه‌ده‌ست و لۆچی بكه‌ن‌و بیدرێنن. به‌ڵام دۆسێی هه‌شتیاری كه‌ركوك و ناوچه دابڕێنراوه‌كان هی ئه‌وه نییه گه‌مه‌ی پێ بكه‌ن. هی ئه‌وه نییه لۆچی بكه‌ن‌و چرچی تێبخه‌ن و بیدرێنن. ده‌توانن له‌زۆر دۆسێی سیاسیی تردا یاری بكه‌ن، شقارته به‌ده‌سته‌وه بگرن‌و لێواری كاغه‌زه‌كانی هه‌ر دۆسێیه‌ك ...\n13/07/2018\tشیلان ده‌رگه‌ڵه‌یی\nهیلاری کلنتن لەدوای هەڵبژاردنی ترامپ بیرەوەریەکانی خۆی نووسیەوە بەناوی (چی ڕویدا). کە ئەو کتێبە ئەخوێنمەوە وائەزانم (چیم دی) ئەحمەد خواجە ئەخوێنمەوە لەزۆر وردەکاریدا، چێژێکی تایبەت ئەبەخشێ. هیلاری زۆر بەوردی باس لە ئەزموونی خۆکاندیدکردن و ماوەی هەڵمەتی ڕاگەیاندنی هەڵبژاردنی خۆی و هاوکاریی کلنتنی هاوسەری و بەرپرس و ئەندامان و هەوادارانی خۆی و حزبەکەی ئەکا. بە ویژدانەوە باس لە هەموویان ئەکا و ...\nنازیزمی ئەڵمانی، رەنگە لێرەش روو بدات\nكاس ر. سنستین دەرەج رۆژگارێك لیبرالیزمی دیموكراسی لە ئێستا باشاتر بوو. ئەوەتا ڤلادیمێر پوتن حوكمی دەسەڵاتگەرای سەپاندووە‌و جڵەوی روسیای هەڵكشاوی توند لە مست گرتووە، لە پانتایی هەژموونی جیهانگیریدا رەنگە چین ئەمریكای تێپەڕاندبێت، شی جین بینگ-ی سەرۆكی چین كارێكی وای كردووە دەتوانێ هێندە دەسەڵاتی خۆی درێژ بكاتەوە كە سنوورەكەی نازانرێ. گۆڕانكارییەكانی ئەم دواییەش لە توركیا‌و پۆلەندا‌و هەنگاریا‌و فلپین پێمان دەڵێن دیموكراسی ...\nتوركیا لە خەونی كۆماری…\nتوركیا لە خەونی كۆماری دووەمەوە بۆ واقیعی كۆماری سەرۆك بەكر سدقی* دەرەج دوای دوو ساڵ زیندانی، محەمەد ئاڵتان-ی نووسەر‌و ئەكادیمی لەم دواییانەدا لە زیندان هاتە دەرەوە، ئەو تۆمەتەی ئاڵتانی خستۆتە بەندیخانەوە، مەسەلەی زانینی پێشوەختی كودەتا سەرنەكەوتووەكەی تەمووزی 2016یە، هەر بەو تۆمەتەش دادگایەكی توركیا حوكمی زیندانی هەتاهەتایی بەسەردا سەپاند، بەڵام دادگای دەستووریی ئەو حوكمەی رەت كردەوە‌و بڕیاری دا ئازاد، دەسەڵاتدارانی توركیا ...\n13/07/2018\tته‌ها سلێمان\n13 له‌وه‌رزی هاویندا، به‌تایبه‌ت دوای جۆدره‌و، دانیشتوانی ئه‌و ئاواییانه‌ی له ئاوه‌سپییه‌وه نزیك بوون، ڕووییان ده‌كرده گوێی ڕووباره‌كه‌و بۆیسانیان ده‌كرد، وه‌ك شووتی، كاڵه‌ك، لۆبێ، ترۆزی، ته‌ماته، بامێ، باینجان، له‌پاڵیشیا چه‌ند بڕكێك شه‌مامه‌یان ده‌نا، هه‌ر بۆ بیرهێنانه‌وه هه‌ر بۆیسانێك شه‌مامه‌ی تیابوایه قوڕی ده‌كرا به‌سه‌را، چونكه مناڵه‌كان و كوره بگره گه‌وره‌كانیش به‌دزییه‌وه ده‌چوون ناوی و بڕك به‌بڕكیان هه‌ڵده‌دایه‌وه بۆ دۆزینه‌وه‌ی شه‌مامه. ئه‌گه‌ر هه‌ڵه ...\nلاپەرە 418 لە 581« سەرەتا...390400410«416417418419420\t»\t430440450...کۆتا »


ونبووانی نێو پەژاک؛ نموونەی چواردەیەم: رزا کەماڵی - دیدبان حقوق بشر کردستان ایران\nیەکێک لەئەندامانی پێشویی پەژاک لەدەقێکی تایبەتدا بۆ چاودێڕی مافی مرۆڤی کوردستانی ئێران، بەدواداچوون بۆ ون بوونی زۆرملێ و بەکوشت دانی گەنجانی کوردی ئێرانی دەکات لەسەردەستی پەژاک/پەکەکە و زانیاری لەبارەی رزا کەماڵی داوەتە چاودێر. شایانی باسە کە هەموو ئەم زانیاریانە لەماڵپەڕی فەرمی پەژاک و هەپەگە وەرگیراون.\nئەم ئەندامە لەدەقەکەیدا ئەو کەسە دەناسێنێت و پێشینەی باس دەکات و شێوی کوشتنیشی دەڵێتەوە. هۆکاری گرنگی ئەم زانیاریانە ئەوەی کە بۆ یەکەمجار بڵاو دەبنەوە.\nناو: رزا کەماڵی\nنازناو: سیپان ئاسپین\nبەرواری کورژان: ۲۰۱۶ – شڕنەخ\nکاتێک کە بینیم، بڕوام نەکرد کە گەنجێکی بەم ناتوانیی جەختەیی و تەمەنی کەمەوە تەڤلی پەکەکە بووبێت. منیش تازە تەڤلی ببووم و هەوڵم دا خۆمی لێ نێزیک بکەمەوە. ئەو منداڵ بوو و بەرزی چەکە لەگەڵ خۆی زۆر جیاوازی نەبوو.\nزۆرتری کاتەکان تەنیا و دەمارگیر بوو و خوێندنی تەواویشی نەبوو. ئەو لەئێران یارمەتی ماڵباتی دەدا لەبوارەکانی مەڕداری و شوانیدا. فریوی بەڵێنەکانی پەژاکی لەمەڕ ژیانێکی باشتر خوارد و ئێستا لەئەشکەوتەکانی پەژاکدایە. بۆیە نیشانەی بێ بڕیاری پێوە دیار بوو. نەیدەتوانی خۆی لەگەڵ ژینگە ڕێک بخات. لەسنووردا جار جار سووتەمەنی قاچاخ دەکرد و لەوێ هەڵخەڵەتابوو … لەماڵباتێکی پڕ حەشیمەتدا گەورە ببوو.\nمن کە ئەمەم بینی زانیم سنوور باشترین خاڵە بۆ پەژاک تا کەڵک لەهەژاری و نەزانی خەڵک وەربگرێت و تەڤلیان بکات. رزا کەمالی هەموو شتی لەچەکدا دەبینی…. بڕوای وا بوو و پەژاکیش لەم دەرفەتە کەڵکی وەرگرت و هەناردی بۆ خراپترین شاخی تورکیا… هەرکەس رۆشتووە ئەوێ، تەرمەکەشی ون بوو… رزا کەمالیش تووشی ئەو چارەنووسە بوو.\nباوکی کامل سەلیمی: سێ ساڵە کە ئاگام لە زیندوو یا مردووی کۆڕەکەم نییە


یەكێتی و گۆڕان كۆبوونەوەو تاووتوێی پرسی ئاڵوگۆڕی پۆستەكانی حكومەتی خۆجێیی پارێزگای سلێمانی و هەڵەبجەو ئیدارەی گەرمیان و راپەڕینیان كردووە و هاوڵاتی ناوی بەشێك لەو كاندیدانە ئاشكرا دەكات.\nبەپێی رێككەوتنی یەكێتی نیشتمانی كوردستان و بزوتنەوەی گۆڕان، وادەی هەڤاڵ ئەبوبەكر وەك پارێزگاری سلێمانی ماوەیەكی زۆرە كۆتایی هاتووەو بڕیارە بەمزووانە ئاڵوگۆڕ بەپۆستی پارێزگاری هەڵەبجەو سلێمانی بكرێت لەنێوانیاندا.\nدوێنێ سێشەممە 17ی ئایار، وەفدێكی یەكێتی سەردانی گردی زەرگەتەیان كردو لەگەڵ بزوتنەوەی گۆڕان پرسی ئاڵوگۆڕی پۆستەكان و چەند پرسێكی دیكە تاووتوێ كران.\nبەپێی بەدواداچوونەكانی، هاوڵاتی كە لەچەند سەرچاوەیەكی ناو یەكێتی و گۆڕانەوە دەستی كەوتووە، یەكێتی داوای لەگۆڕان كردووە ئاڵوگۆڕ لە پۆستی پارێزگاری سلێمانی بەمزووانە بكرێت، بەڵام پارێزگاری هەڵەبجە وەك خۆی بمێنێتەوەو گۆڕانیش داوای پۆستی پارێزگاری هەڵەبجە دەكات و یەكێتی پێیان راگەیاندوون لەشوێنی دیكە پۆستتان پێدەدەین لەجێگەی پارێزگاری هەڵەبجە.\nیەكێتی نیشتمانی كوردستان دەیەوێت لەپێش ساڵیادی یەكێتیدا كە 1ی حوزەیران دەكات ئاڵوگۆڕ لەو پۆستانەدا بكرێت و بزوتنەوەی گۆڕانیش لاری لەوادەكەی نییە.\nیەكێتی نیشتمانی كوردستان ناوی كاندیدانی بۆ پۆستی پارێزگاری سلێمانی بریتین لە(شاناز ئیبراهیم ئەحمەد، ئەندامی دەستەی كارگێڕی مەكتەبی سیاسی یەكێتی و سەرپەرشتیاری مەڵبەندی 1ی سلێمانی، عیززەت صابر، ئەندامی سەركردایەتی یەكێتی و ئاوات محەمەد قایمقامی ناوەندی سلێمانی).\nبەپێی بەدواداچوونەكانی هاوڵاتی، شاناز ئیبراهیم ئەحمەد پۆستی پارێزگاری سلێمانی وەرنەگرێت چانسی عیززەت صابر بۆ پۆستی پارێزگاری سلێمانی زیاترەو قوباد تاڵەبانی جێگری سەرۆكی حكومەت پشتیوانی دەكات، لەبەرانبەر ئاوات محەمەد، قایمقامی سلێمانیدا.\nئەندامێكی جڤاتی نیشتمانی بزوتنەوەی گۆڕان كە نەیویست ناوی بهێندرێت ئەوەی دووپاتكردەوە كەچەند مانگێكە یەكێتی داوای كردووە ئەو ئاڵوگۆڕە لەپۆستە خۆجێییەكانی سلێمانی و هەڵەبجەدا بكرێت.\nهەروەها وتیشی:» لای بزوتنەوەی گۆڕان كاوە عەبدوڵا، رێكخەری ژووری حكومەت و پەرلەمان كەسی یەكەمە بۆ پۆستی قایمقامی سلێمانی».\nهاوكات باسی لەوەشكرد، بۆ پۆستی سەرۆكی ئەنجومەنی پارێزگای سلێمانی، تائێستا لەنێوان بەرزان محەمەد، جێگری سەرۆكی ئەنجومەنی پارێزگاو رێبوار ئەحمەد سەرۆكی فراكسیۆنی گۆڕان لەئەنجومەنی پارێزگادایەو چانسی بەرزان محەمەد زیاترە.\nدەربارەی پۆستی پارێزگاری هەڵەبجە، ئەو ئەندامەی جڤاتی نیشتمانی گۆڕان پێیوابوو كە نزار مەحمود كەئەندامی جڤاتی نیشتمانی گۆڕانە لەهەڵەبجە یەكێكە لەكاندیدەكان و كاندیدێكی دیكەی عەشیرەتی كۆكۆیی هەیە، بەڵام هێشتا ئەو پرسە لەگەڵ یەكێتی نیشتمانیدا یەكلایی نەكراوەتەوە، وتیشی:» یەكێتی نیشتمانی دەیانەوێت پارێزگاری هەڵەبجە هەر كاك ئازاد تۆفیق بێت لەپشكی یەكێتی و دەیانەوێت لەسەرپەرشتیاری ئیدارەی سەربەخۆی راپەڕین و گەرمیان پۆستی دیكە بدرێتە گۆڕان، بەڵام تائێستا گۆڕان داوای پۆستی پارێزگاری هەڵەبجە دەكات».


پێشوازی عه‌ره‌بستان له لێدوانه‌کانی نیکی هه‌یلی له دژی ئێران - Mehr News Agency\n16 berfanbarê 2017 - 09:19\nNews Code 15255\nپێشوازی عه‌ره‌بستان له لێدوانه‌کانی نیکی هه‌یلی له دژی ئێران\nدوای به دوای ئه‌وه‌ی که نوێنه‌ری ئه‌مریکا له نه‌ته‌وه یه‌کگرتووه‌کان له دژی ئێران چه‌ندین پاگه‌نده‌ی بێ بنه‌مای کرد، عه‌ره‌بستان پێشوازی له‌م قسانه کردووه.\nبه ڕاپۆرتی ئاژانسی مێهر له سکای نیوزی عه‌ره‌بی، عه‌ره‌بستان دوای لێدوانه‌کانی نیکی هه‌یلی پاگه‌نده‌ی کرد که ئێران هێزه‌کانی ئه‌نساروڵا له یه‌مه‌ن پڕ چه‌ک ده‌کات، به تایبه‌ت به مووشه‌کی باڵستیک.\nعه‌ره‌بستان هه‌روه‌ها داوای کرد که بڕیارنامه‌کانی ئه‌نجومه‌نی ئاسایش له دژی ئێران جێبه‌جێ بکرێت.\nعه‌ره‌بستان که ماوه‌ی ۲ ساڵه یه‌مه‌نی گه‌ماڕۆی سه‌وربازی داوه، پاگه‌نده‌ی کرد که ئێران هێزه‌کانی ئه‌نساروڵا له یه‌مه‌ن پڕچه‌ک ده‌کات. ڕیاز هه‌روه‌ها ڕایه‌گه‌یاند که له هه‌نگاوی واشنتۆن به مه‌به‌ستی ئیدانه کردنی ئێران پشتیوانی ده‌کات.\nنیکی هه‌یلی له میانه‌ی لێدوانێک و چه‌ند وێنه‌یه‌ک که هاوشێوه‌ی کاره‌کانی بنیامین نتانیاهۆ بوو، پاگه‌نده‌ی کرد که ئێران حزبوڵا و حوسییه‌کان پڕچه‌ک ده‌کات. سعوودیه‌ش هه‌روه‌ها پاگه‌نده‌ی کرد که ئێران پشتیوانی له‌و چه‌کدارانه ده‌کات که کاری تیرۆریستی ده‌که‌ن.\nڕیازی ئێرانی به پێشێل کردنی بڕیارنامه‌کانی ژماره ۱۵۵۹ و ۱۷۰۱ و ۲۲۳۱ و ۲۲۱۶ تاوانبار کرد، ئه‌م بڕیارنامانه له دژی سیستمی مووشه‌کی و پڕچه‌ک کردنی گرووپه چه‌کداره‌کان له نه‌ته‌وه یه‌کگرتووه‌کان ده‌نگیان له سه‌ر دراوه.\nعه‌ربستان داوای کرد که کۆمه‌ڵگای نێونه‌ته‌وه‌یی هه‌رچی زووتره له دژی ئه‌م هه‌نگاوانه‌ی ئێران کارێک بکات.\nشایانی باسه که عه‌ره‌بستان و هاوپه‌یمانه‌کانی ماوه‌ی دوو ساڵه که هێرشیان کردووه‌ته سه‌ر یه‌مه‌ن و ئه‌م وڵاته‌یان گه‌ماڕۆی ئابووری و سه‌ربازی داوه. دوێنێ نیکی هه‌یلی چه‌ند پارچه ئاسه‌واری مووشه‌کێکی نمایش دا و پاگه‌نده‌ی کرد که ئێران ڕێککه‌وتن نامه نێونه‌ته‌وه‌ییه‌کانی پێشێل کردووه.


ڤایرۆسی كۆڕۆنا لەئێستادا زلهێزترین بڕیار دەری جیهانە؟ - باسک نێت\nدەستپێك/ نوسەران/ڤایرۆسی كۆڕۆنا لەئێستادا زلهێزترین بڕیار دەری جیهانە؟\nڤایرۆسی كۆڕۆنا لەئێستادا زلهێزترین بڕیار دەری جیهانە؟\nڤایرۆسی كۆڕۆنا لەئێستادا زلهێزترین بڕیار دەری جیهانە؟ دەئیتر ئەوانەی خۆیان بەزلهێزی جیهان دەزانی ئێستاچی دەڵێن؟\n١-ئەودەوڵەتانەی ناوەندی ستراتیژی ونەخشەی پەنجاساڵی وزیاتریان هەیە بۆبەرێوەبردنی وڵاتەکانیان وجیهان هەرگیزعەقڵ وتوێژینەوەو پێشبینیەكانیان بۆ ئەگەرەکانی بەردەم داهاتوویان تەنگژەیەکی ئاواگەورەیان بەخەیاڵدا نەهاتووە چجای بیخەنە چوارچێوەی نەخشەسیاسیەکانیان وئامادەكاری بۆی بۆیە ئێستاپەکیان کەوتووە لەئاستیدا.\n٢-بەبێ هیچ ڕێكکەوتن وبەریەككەوتنێك لە نێوان زلهێزەکانی جیهان ووڵاتانی ناوچەكە هەمووجوڵەیەكی سیاسی وئاسمانی وزەمینی و دەریایی وەستاوەو لەدەرەوەی ئیرادەوخواستی وڵاتان چەندەهاگۆڕانکاری گەورە ڕویداوەوڕودەدات.\n٣-کۆمپانیا بەرهەم هێن و وەبەرهێنە زەبەلاحەکانی دونیا دەرگایان داخستووەو سەرجەم كارمەندو كارگوزارەکانیان ناردۆتەوە بۆماڵەوەو كارەکانیان وەستاوە لەدەرەوەی ئیرادەی خۆیان.\n٤-وەستانی کۆبوونەوەی هەرچی حکوومات وپەرلەمان و دامەزراوەدەوڵەتیەکانی جیهان تەنانەت داخرانی دەرگای کۆشک وتەلارکانی دەوڵەتەكانیشیان، ئێستا زۆربەی سەرۆكەکانی جیهان یان لەژورێكی بچوکی كۆشکەکانیانەوە یاخود لەمالەکانیانەوە لەڕیگەی میدیاوئامێری پەیوەندی کردنەوە وڵاتەکانیان بەرێوەدەبەن.\n٥-داخرانی سەنتەرە بازرگانیەکانی جیهان وبازارو مۆڵە بەناوبانگەکانی وڵاتان و وەستانی بازرگانی سەرجەم کایەکانی ژیان جگەلەخۆراك و پێداویستی پزیشکی وداوودەرمان.\n٦-وەستانی پەیوەندیەکۆمەڵایەتیەکان لەسەرتاسەری جیهان بەشێوەیەك مرۆڤەکان هەموویان لەیەکتر بترسن تەنانەت ئەندامانی خێزانیك لە یەكتری.\n٧-بەستنی سنوورە دەریایی وزەمینی وئاسمانیەكان لەنێوان وڵاتان لەسەرتاسەری جیهان بەڕوی یەكتریدا.\n٨-بەرتەسک بوونەوەی کێشەو ململانێ سیاسیەكان لە نیوان لایەنەناکۆکەکانی جیهان لەسەر پرسە جۆراو جۆرەکان و هەریەکەیان سەرقاڵی خۆپارێزی و ئامادەکارین بۆپاراستنی هاوڵاتیەكانیان وگیانی خۆیان.\n٩-وەستانی پڕۆسەی خویندن و زانکۆو پەروەردەو پێگەیاندن لەزۆربەی ولاتان کەلەحالەتی شەریشدا نەوەستینراوە وبەردوام بووە.\n١٠-بێکاریەکی لەرادەبەدەر لە جیهاندا بڵاو بۆتەوە کەزۆر ئەستەمە تەنانەت دوای کۆتایی هاتنی ڤایرۆسی کۆرۆناش هەلی دەرفەتی کار بۆ ئەوریژەیەی کاریان لەدەستداوە بۆیان برەخسێتەوە چونکەزیانەکان ئەوەندە گەورە دەبن بۆ وڵات وکارگەو کۆمپانیا وەبەرهێنەكان کەئەستەم بێت بۆیان.\nئەمانەو دەیان هۆكاریتر بوونەتە مایەی ئەوەی کە ڤایرۆسی کۆڕۆنا بریار بەدەستی یەکەم بیت لە جیهان بەتەنها، دەئیتر بابزانین کە هێزێك هەیە لە دەرەوەی ئیرادەی مرۆڤ هەرکاتێک بیەوێت جیهان سەراو ژور دەكات وسیستەمی ژیان دەگۆرێت، ئەوانەی باوەڕیان بەهێزی غەیبی نیە کەخودای پەروەردگارە بامراجەعەی خۆیان بکەنەوە وبزانن کەهیچ نین لەدەروەی دەسەڵاتی خودا، ئەو خاڵانەی ئاماژەمان پێدا ن هەرهە موویان پێویستیان بە بڕیاری نیودەوڵەتی ولاتان هەیە بەڵام ببینن بێ ئەوەی لەبەرژەوەندی ودەسەڵاتیا یاندابێت تەسلیم بوون بۆشتێكی زۆر بجوک ونەبنینراوو تەواوی سیستەمەکانی ژیانی لێتێك داون.\nخودا کوردستان ومرۆڤایەتی بپارێزێت.


iPhone 4S وەشێنرا | kurditgroup\niPhone 4S وەشێنرا\nئێوارەی ٤ی ئۆکتۆبەر کۆمپانیای ئەپڵ لە کۆنگرەیەکی ڕۆژنامەوانییدا، ئامێری ئایفۆن (iPhone)ی نوێی بڵاوکردەوە بە ناوی iphone S4 نەک ئایفۆن ٥، کە زۆر کەس و لایەن پێشبینیان دەکرد.\nبەپێی زۆربەی سەرچاوەکان ئەم ئایفۆنە بەرهەمێکی زۆر باشە، هەرچەند بە ڕواڵەت لەئایفۆن ٤ دەچێت.\nبڕیارە لە ١٤ /١٠ ەوە و لە هەنگاوی یەکەمدا بنێرێتە هەندێک لە بازاڕەکانی وڵاتان و پاش ٢٨/١٠ دەنێررێت بۆ ژمارەیەکی زۆرتر لە وڵاتان.\nئایفۆنی نوێ بە هەردوو ڕەنگەکانی سپی ڕەش بەدەستدەکەوێت و نرخەکانیان لە ئەمریکا بەم شێوەیەیە.\n64GB بە بڕی ٣٩٩ دۆلار\n32GB بەبڕی ٢٩٩ دۆلار\n16GB بەبڕی ١٩٩ دۆلار\nهەروەها iphone 4S هەندێک ڕەقەواڵەی نوێی لەخۆگرتووە ، ئەمانەی خوارەوە هەندێکیانن؛کامیرای ٨ مێگاپیکسەل بە فلاشەوەڤیدیۆ بەقەبارەی ١٠٨٠ و خێرایی 30fpsپشتگیری CDMA و GSM دەکاچارەسەرکەی Dual-core Apple A5سیستەمی کارپێکردنی iOS 514.4 Mbps HSDPAجێگای باسە ئەپڵ هەندێک هەواڵی نوێی تری بڵاو کردەوە لەوانە؛ وەشاندنی سیستەمی کارپیکردنی iOS5 لە ١٢/١٠ وە ئەم سیستەمە نوێیە دەگونجێت لەگەڵ ئەم یەکانەی خوارەوەدا.iPad 2\nلەوە ناوەچێت ئەم بەرهەمەی ئەپڵ ئەوەبێت کە خەڵک چاوەڕیی دەکرد، وابزانم لەگەڵ ڕۆیشتنی "ستیڤ جۆبس" ئەپڵ وەکو جارا نامینێت.\nبزانین خەڵک چۆن پێشوازی لە ئایفۆنی نوێ دەکەن؟\nپشکەکانی ئەپڵ بەڕێژەی ٣% دابەزی.\nدەستخۆش کاک زەندی، ئاژانسەکان وەسفی کامێراکەی زۆر دەکەن.بڕوام نییە ئاوا زوو بێ "ستیڤ جۆبس"یان پێوە دەرکەوێ.\nبژیت, چاوەڕێیی ئەکەم و کەوتە بازاڕەوە ئەیکڕم. , بەرهەمێکی نایابە .\nکاک زاندی بە خوای نرخەکان لای من زۆر بە جوانی بە دیار ناکەوێت\nنازانم کامە هی کامەیانە گەر جوانتر رێکی بێخی سوپاست دەکەم\nبەدەستدەکەوێت و نرخەکانیان لە ئەمریکا بەم شێوەیەیە.\n16GB: 199$32GB: 299$64GB: 399$هەروەها iphone 4S هەندێک ڕەقەواڵەی نوێی لەخۆگرتووە ، ئەمانەی خوارەوە هەندێکیانن؛\nکاک ئاراس@ میدیاکان هەندێک جار بێویژدانانە دائەبزنە سەر کەسایەتییەکان، لەئێستاوە دەیانەوێت بەڕێوەبەری نوێ خەتاباربکەن، منیش پێم وایە ئەو بەرهەمانە درێژکراوەی پلانەکانی ستیڤ جۆبسن.\nزۆر سوپاس کاک ڕەوەند@ کاکە هەریەکەی لەڕێزێک دامنابوو، تەنانەت لە پێشبینیشدا هەروا دیاربوو، ئێستا کردمە کوردی چاکم کرد.\nدەست خۆش ئیستا زۆر جوان دیارن\nسکاڵایەک لە دژی ئەم بەرهەمە بەرزکراوەتەوە لە لایەن سامسۆنگەوە بەوەی کە فرٶشتنی لە هەریەک لە وڵاتانی فرەنساو ئیتالیادا قەدەخە بکرێت بەوەی کە گواییە کۆمپانیای ئەپڵ هەستاوە بە بەکارهێنانی 3G wireless technology l لەسەر ئەم بەرهەمە و بە بێ دانی هیج بەرامبەرێک بە سامسۆنگ .....\nسوپاس کاک هەردی، زۆر ڕاستە دوێنێ شەو ئەو هەواڵەم خوێندەوە ، بەتامەیە لە زۆر وڵاتیتریش هەمان سکاڵابکەت، ئیتر نازانم ئەنجامەکەی چۆن دەبێت.\nپێم وایە لە کۆتاییدا هەرئەبێ ڕێکبکەونەوە.\n9 / Hêwr\nئایا لەنەرمەوالادا دەبێ ج شتێکی نوێ کرابێت؟\nدەبێت کێشەی بلوتوز چارەکرابێت .\n10 / Ashte44\nئایا ئەم نرخانە لە بازارەکانى کوردستانیش بەم شێوەن:\nنمایندەگی ئاپڵ لە کوردستان نییە ., نەخێر نرخەکان بەرزتر ئەبن , الله اعلم .\n@Akar نمایندەگی یانی چی؟ وشەیەکی تر نییە بۆ ئەوە؟\nکاک ئاشتی وابزانم لە ئەوروپاش بەو نرخە نییە، ئەوە تەنها بۆ کۆمەڵە کەسانێکە کە [ئەقد]یان لەگەڵ کۆمپانیا هەیە، ئەگینا وابزانم نرخی کەمترینیان لە ٧٠٠ دۆلار کەمتر نین ئەگەر هەڵە نەبم!\nئەو نرخانە بە پەیمانی ٢ ساڵی تەلەفۆن و ئەنتەرنێتەوەیە نەک بە تەنها.\nدیارترین ئەو نوێکارییانەی ئەنجامدراون ،سیستەمی زیرەکی دەنگی بە ناوی Siri بۆ ئەنجامدانی کارەکان بە شێوەی دەنگ کە ئەمە لە زۆر ئامێری تردا هەیە بەڵام ئەمجارە ئەپڵ جیاوازتر لە فەرمان و ئەرکەکان دایناوە. لەگەڵ گۆڕینی پرۆسێسەر بۆ Dual-Core A5 کە دوو ئەوەندە بەهێزترە و حەوت ئەوەندە گرافیکی خێراترە، ئەمەش لەکاتی کردنەوەی نەرمەکاڵاکان و گۆڕینی نەرمەکاڵەیەک بۆ دانەیەکی تر و لە یارییەکان بەدی دەکرێت و هەست بە کاریگەرییەکەی دەکرێت ،هەر لەبەر ئەو هۆیەش خاوەنی باترییەکی بەهێزە کە بتوانێ بۆ ماوەیەکی زۆر بەرگە بگرێت.\nجگە لەمانەش کامێرا بە تەواوەتی گۆڕاوە لە ٥ مێگاپێکسل بۆ ٨ مێگاپێکسل ،کە ئەم گۆڕانکارییە تەنها لە مێگاپێکسلەکان نییە بەڵکو لێنزێک بە قەبارەی [i]f[/i]/2.4 دەرچە ،وە ناسینەوەی دەموچاو و ڕێکخستنی زیرەکی ڕەنگەکان و پەرەسەندوو لە ناسینەوەی بلوری و تەڵخی. گرتنی گرتەی ڤیدیۆی بە جۆرایەتی بەرز (full HD) .وە جێگیر کردنی گرتنی گرتەی ڤیدیۆی بۆ ئەوانەی کە کەمێک دەستیان دەلەرزێ یان هەر بڵێین دژە لەرزین :) .\nپاشانیش وەکو ئەوان ناوی دەبەن "پەرەسەندووترین سیستەمی کارگێڕی مۆبایل لە جیهاندا" دانراوە ئەمجارە iOS 5 ،کە ٢٠٠ تایبەتمەندی نوێ بۆ iPhone 4S دەهێنێت ،ئیتر لەگەڵ کۆمەڵێک نوێکاری تریش وەکو iCloud (بۆ بەڕێوەبردنی خۆکارانەی وێنە و گۆرانی و ..هتد) .باشترکردنی پەیوەندی گرتن و زۆرتر کردنی قەبارەی خێرایی داگرتن لە ٧.٢ مێگابایت بۆ ١٤.٤ واتا دوو ئەوەندە.\nدەستخۆش کاک زاندی بۆ هەواڵەکە. هەربژین.\nدوێنێ لەفرۆشگایەکی ئەلکترۆنی بووم ، وتیان لە فەرەنسا قەدەغەکرا، پێدەچێت، ئەپڵ کڵاوی تێ بنێ.\nبۆ نرخەکان هاوڕێیان ، ئەوەندە زەحمەت نییە بزانن , http://www.apple.com/retail/ ، بەڵام ئەونرخە بێ ئابوونەیە ، بەمارەیی دووساڵ ئەیفرۆشن ئەوەش خوا بۆ خی ئەزانێ لەهەر وڵاتەوە ، نرخی چۆنە ئەبێت.\nپێشبنی ئەکەم لەنەرویج ، بەئابوونەی ٢ ساڵەوە بە ٢٠٠٠ هەزار دۆلاربێت.\nکاک زەندی لە نەرویج هەر ئەوە ماوە پیاو ڕووت بکەنەوە هههه.. ئەرێ بەڕاست ئامێرێکی ئەوەنە موهیم کە لە ئەمریکا دروست دەکرێت و ئەوروپایش هیچی کەمتر نییە لەگەلیان تۆبڵێی کرێی بار و هاتن تا ئەوروپا حساب بکەن لەسەری؟!\nپێم سەیرە ئەمە. چۆن دەبێ نرخەکانی جیابێت لە ئەوروپاو ئەمریکا؟\nئەرێ بەڕاست ئەگەر یەکێک شارەزایی هەیە لە ئەڵمانیا بە ئەقد یان بێ ئەقد بەچەند بێت؟!!\nوای بۆدەچم لە ٧٠٠ یۆرۆ کەمتر نەبێت.\n@Safa , نمایندەگی بە واتای پێشانگا / بریکار دێ . فارسیە , بە داوای لێبووردنەوە فکرم بۆ کوردیەکە نەچوو .\nکاکە لێرە گومرگی ئەکەن ، ئتۆتۆمبیلێک لەئەڵمانیا بە ١٠ هەزار یۆرۆ بێت لێرە دەبێتە ٢٥ هەزار، ئەو ئۆتۆمبیلانەی لەکوردستان بە ٢٠ هەزار دۆلارن لێرە بە ٨٠ هەزارەو زیاتریشە.\nدوای ئەوە کۆمپانیاکانیش زۆر تەڵەکەبازن، تاتەبژمێرێکت پێ ئەفرۆشێ، ٥٠٠ دۆلار ئەبێ بایی ٢٠٠ دۆلار کابڵ و کیبۆرد و شتی زیادەی بۆ بکڕێ.\nویستم لەئەڵمانیاوە ئۆتۆمبیلێک بهێنم، [url=http://www.toll.no/templates_TAD/RegistrationTax.aspx?id=79]لە مالپەڕی گومرگ [/url]تەماشام کرد ، زۆر هەرزانترە لێرە بیکڕم ، دوو قات و حکومتیش لە ٢٥% باج ئەخاتە سەری بێجگە لە گومرگ، لێرە هەرچی بکرێ ٢٥% باج ئەبێ بدەی بە حکومەت ، جگە لەخواردن ١٤%.\nتۆ کار ئەکەی ٣٦% باج ئەدەیت ، کەچی ئەو پارەیەی کە باجت لێداوە، خواردن ئەکرێ ئەبێ ١٤% بدەیت ، شتومەک و کەرەسەی تریش ٢٥% ، پارەی نەوتەکەش هەر دەیشارنەوە بۆ چینی سێهەم، ئیتر نازانم ، چینی سێهەم تامی ئەکەن یا نا، چونکە پەندێکی کوردی هەیە دەڵێ (ماڵی خۆ نەخۆرە بۆ چەکمە بۆرە).\n19 / Ashte44\n[url=u/akar-omed]Akar Omed[/url] :[b] نمایندەگی ئاپڵ لە کوردستان نییە ., نەخێر نرخەکان بەرزتر ئەبن , الله اعلم .[/b]\n[/b]ئەى باشە گەر لەوێوە بیکڕیت چۆنە؟. مەبەسم لە کۆمپانیا خۆى .[b]\nAkar@ لە کوێوە ،لە هەرکۆێ بیکڕی، ئەبێ بە پۆست بۆت بێت، لەوێش گومرگ وەکو گورگی برسی دەمیان دابچڕیوە، بەڵام گەر خۆت بچی بۆ ئەمەریکا ، ئەتوانی بەنرخی ئەوێ بیکڕێ، بەڵام بە دوو ساڵ ئابوونەوە ئەیفرۆشن.\nلەماوەیەدا زۆر تێستم خوێندۆتەوە، نە ئایفۆن ، نە سامسۆنگ گالاکسی دوو، هیچیان پاتریەکەیان فلسێ ناهێنێ.\nمۆبایلێ ئەو پرۆسێسرە بەهێزانەی لەسەربێت و ئەو هەموو نەرمەواڵەیە ئەبێ ، داینەمۆیەکت بە کۆڵەوەبێت.\nچاکە وەکو مەدالیا بۆ کەشخەیی بەدەستەوەبێت.\nئەو هەموو سیاتە تێستیان دەکات ، شەش لەسەر شەش، کاتێ بۆچونی بەکارهێنەران ئەخوێنیتەوە، باسی خراپی پاتری ئەکەن، ئەی بۆ ٦ تان داوەتێ بۆ ٥ نەبێ؟\nهەرچی ئامێرێ پارتی خراپ بێت، ئاڵتونیش بێت ، گەرەکەم نییە.\n@[url=u/ashte44]Ashte44[/url] , نازانم هەر کاتێ زانیم بۆت ئەنووسم .\n@زەند , ڕاستە ئێستا من iphone 3gs 32gb ـم هەیە ., پاتریەکەی بەشی ١ کاتژێر ئەکا ئەگەر بەردەوام بە کاری ببەی وە کەمتر و زوو خراپ ئەبێ و ئێستا داوای پاتری نوێم کردووە , پاتری ئای فۆن زۆر بێ کەڵکە بۆ کەسانی بزنس و عاشق دەست نایا !\nبە خەیاڵی ئەوەی کۆمپیوتەری بچووک و ئامێری تەلەفۆنی زیرەک پاترییەکەی بۆ چەند ڕۆژێ بمێنێتەوە!؟ ئەوە چاوەڕێی چەند ساڵێکی تر بکە. لەوانەی باسی دەکەن هیچیان پاتریان خراپ نییە. خراپ بۆ شتێک دەوترێت کە خۆی وانەبێت و ئەرکەکەی نەکات. تەلەفۆنی دەستی جودایە و تەلەفۆنی زیرەک لە ڕیزی لاپتۆپێکە و بڕێک باریکتر و سووکەڵە تر.\nهەموو پاترییەکانی سەر گالاکسی و ئایفۆن ...هتد بریتین لە Lithium-ion یان زۆتر بە Lion دەنوسرێ. وە زانستی هەنووکەش گەشتووە بەوەی کە قسەکردن بەم پاترییەوە ٤٠٠ بۆ ٦٠٠ خولەک دەبێت بێجگە لەوەی ئەو سیستەمە کارگێڕی و یەکانەی سەری چەند دەتوانن پارێزگاری لە تەمەنی بکەن.\nلە هیچ شوێنێک قەدەغە نەکراوە لە ئەوروپا و بازاڕی هەر زۆر گەرمە:\nنرخەکان بەبێ ئابوونە:\n١٦ گێگابایت : ٦٢٩ یورۆ\n٣٢ گێگابایت: ٧٣٩ یورۆ\n٦٤ گێگابایت: ٨٤٩ یورۆ\nبەهەردوو ڕەنگی سپی و ڕەشەوە.\n# بەداخەوە لە جیهانەدا زیاتر بوون بە ئاین وەکو لەوەی پڕۆژەیەکی زانستی بن. لە مانگی ١١ ی ٢٠١٠ داواکاری کراوە بۆی لە جیهاندا بە ملیۆنەها جار، پێش ئەوەی هەر بزانن چی تێدایە!!\n@Zandy دەستتخۆش بەس بەخوا ئەمە دەری ناهێنێ ههه :)\n@Sia سوپاس. بەڵام تۆبڵە ئەوەنە موهیم بێت ! هەر لەخۆووە ئایفۆن ناچێتە ئەقڵمەوە جارێک هی برادەرێکم بەدەستەوە گرت هەندێ سیتینگی بۆ جاک بکەم زوو بێزاربووم لێی. بەڵام ئەم یارییە مناڵانەم زۆر لەلا سەیرە کامێرای ٥ مێگا پێکسل دەکەن بە ٧ .خوا ئەتوانن بیکەن بە ١١ بەڵام ئەگەر مەبەستیان گەوجاندنی خەڵکەکە نەبێت و هەنگاو هەنگاو ...هتد\nئەو ئەقڵییەتەم پێ سەیرە هەندێ جار دەمبیست لەبەردەم دووکانەکان دەخەوتن تا دەهات!\nکامێرا کراوە بە ٨ مێگاپێکسل نەک ٧ ،وە وەکو باسیش کرا تەنها مێگاپێکسلەکان زیادنەکراون.\nتۆ دەڵێی دەتوانن بیکەن بە ١١ و بە زیاتریش ،ڕاستە بەڵام ئەمە کۆمپانیایە و پێوەر و پلانی خۆی هەیە. ئەمە بەم 4S چەلاوەکەشی لووش کرد. واتا شتێکی نەهێشتەوە کە مایەی باسکردن بێت. بۆیە ئەو هەنگاوەی تۆ باسی دەکەی هەڵیگرتووە بۆ وەشانی داهاتووی کە دەبێ 5 بێت. وەکو چۆن iPhone 4 بە تەواوی جیاواز بوو لە 3G و 3GS .\nکاک سیا@ باسی بەکارهێنانی ناکەم بۆ خراپی پاترییەکانیان، کەسیمک لەوانەی کڕیویەتی دەڵێ بەشی دوو رۆژ بێ ئەوەی ب ەکاریبهێنێت، بەڵام خۆیان دەڵێن:\nتێلکردن ١٨،٢ کاژێڕ\nستاندارد GSM ٧١٠ کاژێر\nستاندارت 3G ٦١٠ کاژێر\nئەبێ پاتریەکەی بەشی مانگێ بکات، ئەگەر بەکارینەهێنیت، بەڵام ئەوانەی کڕویانە باسی دوو ڕۆژ ئەکەن، ئیتر نازانم ئەگەر لایەنگری ئەپڵ نەبن لەسەکۆکان ئەو پڕوپاگەندانەبکەن.\nزانیاریەکان نیوە ناچڵن لەوان و لەبەکارهێنەران. چونکە:\nبە 3g ٨ کاژێرە و کارتی ئەوروپاش و ئێستا هەمووی ئەوەیە (دەبێش هەر ئەوەبێت)، هەمان کات ئەو هەژمارە تەواوە کاتێک خزمەتگوزاری ئەنتەرنێت و Sync هیچ خۆی نوێ نەکاتەوە (ئەمەش کەس نییە وابکات، ئەگینا دەستی زیرەک ناکرێت). بە کردنەوەی هەر پرۆسەیەکی تر ئەم نرخانە دادەبەزن، بەتایبەت سکایپ، فەیسبووک ...هتد بە بنەڕەت. بۆئەوەی پاترییەکەی زۆر بەرگەبگرێت دەبێت هەڵبژاردنی زۆر ئەنجام بدەیت و هەموو نەرمەکاڵاکانت لە هەڵبژاردنەکانی خۆیاندا وا هەڵبژێری کە کەمترین نویکردنەوە خۆکار بکات و بچێتە حاڵەتی نوستنەوە.\nبرادەرانی تر نەرمەکاڵا زۆرە بۆ ئەو کارە، بەتایبەت ئەوانەی HTC یان هەیە، نەرمەکاڵای سەرکەوتوو هەیە.


ساڵی 2009 ساڵی زۆرێك لە ساڵیادەكان بوو وەك كوژرانی ڕۆزا لۆكسمبۆرگ و كاڕڵ لیبكنخت، دامەزرێنەری ئەنتەرناسیۆنال كۆمۆنیستیی و كۆمۆنی ئاستۆریا. هیچ یەكێك لەم ساڵیادانە لە چاپەمەنییەكانی سەرمایەدارییدا نابینیتەوە. بەڵام ساڵیادێك هەیە هەرگیز لەبیریان ناچێتەوە: لە 9ی تشرینی دووەمی 1989، سنووری نێوان ئەڵمانیای خۆرهەڵاتیی و خۆرئاوایی بەفیعلیی كرایەوە.\nپاش مردنی قەزافی: شۆڕش و دژە شۆڕش لە لیبیا\nKurdish translation of After the death of Gaddafi (October 21, 2011)\nکرێکاران و گەنجانی ئیسرائیل پەیوەست ئەبن بە شەپۆلەکانی شۆڕشەوە\nKurdish translation of Israeli workers and youth join the revolutionary wave by Walter Leon and Daniel Morley (August 1, 2011).\nکوشتارگاکەی نەرویج " ئەمە هێرشە بۆ سەر بزووتنەوەی کرێکاریی، ئەم بزووتنەوەیە ئەبێت وەڵامی توند بداتەوە" !\nبزووتنەوەی ڕێکخراویی کرێکاریی ئەبێت فێر ببێت کە پارێزگاریی لەخۆی بکات. ئەوە تەنها بزووتنەوەی کرێکاریی‌یە کە ئەتوانێت لە بەرامبەر فاشیزم و باڵە ڕاستڕەوەکاندا بوەستێتەوە و خەبات بکات. بۆ وەڵامدانەوەی لێهاتوانە بۆ هەر ئەگەرێکی هێرشبەرو دوژمنکارانەی باڵە فاشیستەکان ئەبێت بە خۆڕێکخستنی زیاتری بزووتنەوەی کرێکاریی وەلامبدرێتەوە.\nگفتوگۆى ئالان ودز دەربارەى شۆڕشی فەنزەویلی لەمڕۆدا


ئاوی زۆربەی گەڕەکەکانی شاری سنە ناخورێتەوە\n12:49 - 10 سەرماوەز 2718\nکوردستان میدیا: ئاوی خواردنەوەی زۆربەی گەڕەکەکانی شاری سنە بۆ خواردنەوە نابێت و زیاتر لە یەک مانگه که خەڵکی نیشتەجێی ئەم شوێنانە بە دەبە و لە شوێنگەلێکی وەکوو کانی شەفای ئاویەرەوە ئاوی خواردنەوەی خۆیان دابین دەکەن.\nبەپێی ڕاپرسییەک کە یەکێک لە کاناڵە تێلێگرامییەکانی شاری سنە ئەنجامی داوە، ٤١لەسەدی خەڵکی سنە لە کوالێتیی ئاوی خواردنەوە ڕازی نین، بەڵام ناچارن هەر ئەو ئاوە بەکاربێنن.\n٢١ لەسەدی خەڵکی سنە، واته ٨٠ هەزار کەس لەم شارەدا به گشتی لە دۆخی ئاوی خواردنەوە رازی نین و یەک مانگه که لەمبارەوە به جیددی تووشی کێشە بوونە.\nشرکەتی ئابفای سنە لە وڵامی سکاڵا و ناڕەزایەتییەکانی ئەم خەڵکەدا وتوویەتی که ئاوی ئەم شوێنانە هیج کێشەیەکی نییە، تامی ناخۆشی هەیە بەڵام سالمە.\nخەڵکی شاری سنە به ناردنی کورتەنامە بۆ ئەم کاناڵە تێلێگرامییە دژ به شرکەتی ئابفا ناڕەزایەتییان دەربڕیوە؛ یەکێک لە شارۆمەندانی سنەیی نووسیویەتی: سەبارەت بە ئیدعای شرکەتی ئابفا که فەرموویەتی هیچ کێشەیەک لە ئاوی سنەدا نییە، من دانیشتووی گەڕەکی نایسەرم، ئەگەر بەرپرسی ئابفا تەشریف بێنێت ئەمن خۆم یەک بە یەک کێشەگەلێک کە ئەوان به دەنگۆ و شایعەی ناو دەبەن، پیشانیان ئەدەم.\nیەکێکی دیکە لە شارۆمەندانی ئەم شارە کە لە شارەکی پەردیسدا نیشتەجێیە نووسیویەتی: ئاوەکە هەر ناخورێتەوە و ماوەیەکی زۆرە کە تامی ناخۆشی هەیە و کوالێتییەکەی دابەزیوە و ئێمە بۆ دابینکردنی ئاوی خواردنەوە ڕووومان لە کانی شەفای ئاویەر کردووە.\nئاوی زۆربەی گەڕەکەکانی شاری سنە زۆرتر لە یەک مانگە تووشی کێشە بووە، پێشتریش زۆربەی خەڵکی ئەم شارە ڕایانگەیاندبوو که بۆ ڕاگرتنی پاک و خاوێنیش ئاومان نییە و ناچارین ئاوی مەعدەنی بکڕین، بەرپرسانیش لە جیاتی چارەسەرکردنی کێشەکە، بە دەنگۆ و شایعەی ناو دەبەن.